Kes COVID-19 menurun, 99.36 peratus hanya bergejala ringan

KUALA LUMPUR, 26 Mac – Sebanyak 21,700 kes COVID-19 atau 99.36 peratus daripada jumlah keseluruhan 21,839 kes positif harian dilaporkan semalam merupakan kategori satu dan dua, kata Ketua Pengarah Kesihatan Tan Sri Dr Noor Hisham Abdullah.

Beliau berkata kurang satu peratus iaitu 0.64 peratus atau sebanyak 139 kes COVID-19 yang dilaporkan semalam dalam kategori tiga, empat dan lima.

“Sebanyak 60 kes atau 0.28 peratus dalam kategori tiga, 42 kes (0.19 peratus) dalam kategori empat dan 37 kes (0.17 peratus) dalam kategori lima,” katanya menerusi kenyataan hari ini.

Beliau berkata kadar kebolehjangkitan COVID-19 atau nilai Rt di seluruh negara yang dicatatkan semalam adalah 0.92 dengan Selangor merekodkan kadar tertinggi iaitu 1.05 manakala kadar paling rendah dicatatkan di Sabah iaitu 0.63.

Katanya empat negeri mencatatkan penggunaan katil kes kritikal atau Unit Rawatan Rapi (ICU) melebihi 50 peratus dengan tertinggi di Putrajaya pada tahap 100 peratus.

Tiga lagi negeri mencatatkan penggunaan katil kes kritikal atau ICU melebihi 50 peratus ialah Kuala Lumpur (67 peratus), Johor (55 peratus) dan Selangor (51 peratus).


Anak jati Pernu dilantik Rektor UiTM Melaka ke-11

BANDARAYA MELAKA 25 Nov. – Universiti Teknologi MARA (UiTM) Melaka mengumumkan pelantikan Profesor Madya Ts Dr Mohd Rasdi Zaini sebagai Rektor UiTM Melaka ke-11 berkuatkuasa pada Isnin lalu.

Menerusi kenyataan dikeluarkan universiti itu, lantikan itu berkuatkuasa selepas menggantikan Profesor Dr Abd Halim Mohd Noor yang telah tamat tempoh lantikan sebagai Rektor UiTM Melaka ke-10, baru-baru ini.

Rasdi, 47, merupakan anak jati Pernu, Melaka Tengah dan berkelulusan Ijazah Doktor Falsafah (PhD) dari Universiti Sains Malaysia (USM) dalam bidang Entomologi Pertanian pada 2013 serta Ijazah Sarjana dalam bidang Perlindungan Tanaman dari UiTM pada tahun 2005.

Sebelum ini beliau pernah menjawat jawatan sebagai Dekan Fakulti Perladangan dan Agroteknologi, Penolong Rektor UiTM Kampus Jasin, dan Felow Institut Antarabangsa Pengurusan Perladangan.

Beliau yang aktif dalam penyelidikan dan inovasi di peringkat nasional mahupun antarabangsa pernah menyandang beberapa jawatan penting yang lain antaranya termasuk menganggotai ‘Malaysia Board of Technologist’ (MBOT) dan Incorporated Society of Planters (IIPM) dan The Entomological Society of Malaysia (ENTOMA).

Beliau berkelulusan Ijazah Doktor Falsafah (PhD) dari Universiti Sains Malaysia (USM) dalam bidang Entomologi Pertanian pada 2013 dan Ijazah Sarjana dalam bidang Perlindungan Tanaman dari UiTM pada tahun 2005.

Selain itu, pelbagai pencapaian dan beberapa anugerah telah dirangkulnya seperti Anugerah Usahawan Tani Tahun 2020 dari Kerajaan Negeri Melaka melalui Exco Pertanian dan Pembangunan Usahawan Negeri Melaka.

Malah, beliau turut dianugerahkan ‘Academic Excellence Service Award’, Anugerah Penyelidik Harapan dalam bidang Sains dan Teknologi, UiTM Pahang 2009, dan Anugerah Sri Gading sebagai penulis paling aktif dalam penerbitan junal antarabangsa UiTM Pahang 2009.

“Pelantikan Rasdi sebagai Rektor UiTM Melaka diharap dapat meneruskan kesinambungan kepimpinan dan kecemerlangan graduan UiTM khususnya UiTM Melaka, ” kata kenyataan itu.


Penantian hampir sedekad jadi kenyataan

KUALA LINGGI 9 Mac – “Saban hari anak-anak bertanya, tetapi saya hanya mampu minta mereka supaya bersabar. Saya yakin mesti ada rezeki untuk anak-anak yang masih kecil.

“Apa tidaknya kami ini menumpang di tanah orang,” kata Rozali Zakaria, 47, tidak henti meluahkan rasa syukurnya apabila menerima sebuah kediaman baharu menerusi Projek Penempatan Semula Nelayan (PSN) Negeri Melaka.

Rozali nelayan berpangkalan di Pantai Kundor berkata, selama ini dia bersama isteri dan empat anak tinggal di rumah dibina di atas tanah tinggalan arwah neneknya.

“Saya terlampau gembira, syukur alhamdulillah sebab penantian ini memang lama. Rumah baharu ini pasti akan memberikan keselesaan kepada anak-anak yang selama ini kerap bertanya bila akan pindah ke kediaman sendiri.

“Sejak 2018 kami sekeluarga banyak kali ke tapak projek ini untuk melihat rumah baharu. Kali ini telah disiapkan kami benar-benar bersyukur kerana akhirnya ada rumah sendiri

“Terima kasih diucapkan kepada Kerajaan Negeri dan Kerajaan Pusat yang banyak membantu. Tidak dilupakan Jabatan Perikanan dan Lembaga Kemajuan Ikan Malaysia (LKIM) yang sangat banyak membantu saya untuk memiliki rumah ini,” katanya ketika ditemui di kediaman baharunya di Taman Desa Bayu, Kuala Sungai Baru, di sini, hari ini.

Terdahulu, Rozali menjadi antara 60 nelayan sekitar Negeri Melaka menerima replika kunci kediaman masing-masing pada Majlis Penyerahan Rumah Nelayan di bawah Projek PSN Negeri Melaka, disampaikan Menteri Pertanian dan Keterjaminan Makanan, Datuk Seri Mohamad Sabu.

Menerusi insiatif itu, seramai 60 keluarga nelayan terpilih dan memenuhi syarat-syarat ditetapkan menerima kunci kediaman baharu jenis berkembar (Semi-D) dibangunkan di tapak berkeluasan 5.608 hektar di Taman Desa Bayu.

Sementara itu seorang lagi nelayan, Haron Sapar, 67, turut menerima kunci berkata, apa yang lebih menggembirakan adalah dia bersama keluarga akan menyambut Ramadan dan Aidilfitri  di kediaman baharu.

“Harapan saya untuk ada rumah sendiri amat tinggi, setiap tahun pasti kami akan datang tengok rumah. Anak saya yang bongsu sekarang sudah tingkatan lima, syukur akhirnya hari ini semuanya jadi kenyataan.

“Terima kasih kepada kerajaan kerana beri peluang kepada kami sekeluarga yang mana lebih 40 tahun saya jadi nelayan ini antara salah satu pemberian yang amat bermakna, ” katanya.


KPM kaji isu berkaitan guru warden asrama – Radzi

“Kita tahu warden di luar sana tertanya-tanya apakah pendekatan yang akan diambil oleh kementerian dan seperti mana saya sebut sebelum ini bahawa kita melihat perkara ini secara menyeluruh, kita ingin selesaikan perkara ini buat selama-lamanya, namun begitu ada kekangan-kekangan tertentu yang sedang kita selesaikan.

Kita sedar warden ni antara cabaran mereka apabila dia jadi warden dia akan rugi maknanya dari segi elaun, baik dia tak perlu jadi warden. Ini perkara kita sedang usahakan,” katanya kepada media di Majlis Jalinan Mesra Aidilfitri dan Hari Terbuka KPM di sini hari ini.

Terdahulu, ada pihak yang menggesa KPM untuk mengkaji elaun guru warden asrama yang didakwa terlalu rendah iaitu RM240 sebulan yang dilihat tidak setimpal kerana mereka terpaksa bertugas sehingga 24 jam sehari.

“Ini perkara (elaun) kita sedang usahakan, maknanya kalau dia tidak jadi warden, elaun dia lagi bagus dari dia jadi warden, bila jadi warden elaun bukan sekadar sikit tetapi kena potong pula.

Jadi perkara ini perkara-perkara teknikal yang kita perlu bincang dengan agensi pusat dan kita sedang selesaikan, ini ambil sedikit masa. Tapi komitmen, kita sedar ada isunya dan kita sedang cuba selesaikan,” katanya.

“Dalam konteks bulan Syawal kita mengambil pendekatan sedikit berbeza, daripada mengadakan Hari Rumah Terbuka Aidilfitri, kita adakan program jalinan mesra ni bersama dengan Hari Terbuka KPM bertujuan memberi ruang seluas-luasnya kepada masyarakat untuk bersama-sama KPM untuk melihat apakah perkara-perkara yang ditawarkan oleh KPM dan juga untuk masyarakat bersama-sama sekiranya ada perkara-perkara yang ingin disampaikan kepada kepimpinan pendidikan di Malaysia,” katanya. – BERNAMA


Tiga jawatankuasa sekretariat Kerajaan Perpaduan bentang laporan PRN 19 Mac ini

Ketua Setiausaha Pakatan Harapan (PH) Datuk Seri Saifuddin Nasution Ismail berkata tiga jawatankuasa itu iaitu Jawatankuasa Strategi, Jawatankuasa Pilihan Raya dan Jawatankuasa Pemantauan Agenda Kerajaan dan Politik perlu menyiapkan laporan masing-masing sebelum tarikh itu.

“Saya telah dimaklumkan oleh Ketua Sekretariat (Kerajaan Perpaduan) Datuk Dr Asyraf (Wajdi Dusuki) bahawa jadual pertemuan antara pimpinan tertinggi Kerajaan Perpaduan akan berlangsung pada 19 Mac.

Kami di peringkat jawatankuasa perlu menyiapkan laporan sebelum tarikh itu. Jadi perkara berkaitan perundingan kerusi di peringkat PH sedang berlaku sekarang melibatkan enam negeri ini,” katanya ketika ditemui selepas menghadiri Konvensyen PH Kedah di sini hari ini.

Beliau berkata keputusan rundingan kerusi antara parti dalam PH akan dibawa ke peringkat Sekretariat Kerajaan Perpaduan Malaysia untuk dibincangkan bersama Barisan Nasional (BN) bagi menentukan pembahagian kerusi antara kedua-dua gabungan itu.

“Apabila kami duduk dengan BN barulah kita tengok balik, tapi yang pentingnya adalah kesediaan dua blok ini untuk duduk bersama sebab dua gabungan ini (PH dan BN) penting.

Kalau macam di Kedah ini lebih penting sebab kita nak elakkan tiga penjuru, sudah pasti kita nak masuk pilihan raya ini dengan kombinasi PH dan BN sebagai dua komponen penting dalam Kerajaan Perpaduan ini,” katanya.

Pada 7 Feb lepas, Perdana Menteri Datuk Seri Anwar Ibrahim semasa mesyuarat pertama Sekretariat Kerajaan Perpaduan Malaysia mengumumkan penubuhan tiga jawatankuasa tersebut bagi merangka strategi menghadapi PRN di enam negeri iaitu Negeri Sembilan, Pulau Pinang, Selangor, Terengganu, Kelantan dan Kedah.


PKP di seluruh negara mulai 12 Mei hingga 7 Jun

KUALA LUMPUR 10 Mei – Seluruh negara akan dikuatkuasakan Perintah Kawalan Pergerakan (PKP) bermula 12 Mei ini sehingga 7 Jun depan.

Perdana Menteri, Tan Sri Muhyiddin Yassin memaklumkan penguatkuasaan PKP 3.0 itu dalam satu kenyataan selepas mempengerusikan Sidang Khas Majlis Keselamatan Negara Mengenai Pengurusan COVID-19 hari ini.

“Berdasarkan trend kes-kes harian COVID-19 yang semakin meningkat, Kerajaan telah memutuskan untuk mengambil langkah-langkah yang lebih tegas dan ketat bagi mengekang penularan wabak COVID-19 dalam masyarakat dan menghalang kenaikan kes secara mendadak.

“Dengan jumlah kes harian melebihi 4,000 kes dan 37,396 kes aktif dengan 1,700 kes kematian dilaporkan setakat 10 Mei 2021, Malaysia sedang berhadapan dengan gelombang ketiga COVID-19 yang boleh mencetuskan suatu krisis nasional,” katanya.

Jelasnya, kewujudan varian-varian baharu dengan kadar jangkitan yang lebih tinggi, kekangan ke atas kapasiti sistem kesihatan awam yang semakin meruncing dan kelemahan pematuhan SOP dalam kalangan sebahagian anggota masyarakat menuntut kerajaan untuk mengambil tindakan yang lebih drastik bagi mengelakkan negara terjerumus ke dalam malapetaka kesihatan yang lebih parah.

“Data dan sains terus menunjukkan bahawa aktiviti-aktiviti perhimpunan yang menyukarkan penjarakan sosial dan keberadaan orang ramai dalam ruang yang sesak menjadi punca utama penularan COVID-19.

“Rantaian jangkitan COVID-19 hanya dapat diputuskan dengan menggalakkan orang ramai duduk di rumah menerusi kawalan pergerakan yang lebih ketat,” jelas beliau.

Bagaimanapun, ujar beliau sepanjang tempoh itu, semua sektor ekonomi dibenarkan untuk beroperasi.
Ujarnya, Majlis Keselamatan Negara (MKN) akan mengumumkan perincian garis panduan sepanjang PKP dalam masa terdekat.


Isu darurat banjir antara dibangkit di Dewan Rakyat hari ini

KUALA LUMPUR, 7 Mac – Persoalan mengapa kerajaan masih tidak melaksanakan darurat banjir khususnya di Johor berikutan situasi buruk yang berlaku akibat bencana itu, bakal dibincangkan pada persidangan Dewan Rakyat hari ini.

Menurut Aturan Urusan Mesyuarat di laman rasmi Parlimen, perkara itu akan dibangkitkan Datuk Seri Shahidan Kassim (PN-Arau) kepada Perdana Menteri Datuk Seri Anwar Ibrahim pada Waktu Pertanyaan-Pertanyaan Menteri (MQT).

Pada sesi itu juga, Sim Tze Tzin (PH-Bayan Baru) meminta Perdana Menteri menyatakan implikasi kepada ekonomi negara dengan komitmen pelaburan oleh Amazon Web Services bernilai RM25.5 bilion menjelang 2037.

Yusuf Abd Wahab (GPS-Tanjong Manis) pula bertanyakan mengenai persediaan kerajaan dalam memastikan komuniti perniagaan dan swasta di Sabah dan Sarawak mendapat manfaat melalui jalinan kerajaan dengan kerajaan (G2G) serta perniagaan kepada perniagaan (B2B) susulan pemindahan ibu negara Indonesia ke Kalimantan.

Pada sesi jawab lisan, Datuk Suhaimi Nasir (BN-Libaran) meminta Menteri Komunikasi dan Digital menyatakan status pencapaian internet berkelajuan tinggi di Sabah yang sepatutnya telah beralih kepada teknologi 5G.

Selain itu, Tan Sri Abdul Hadi Awang (PN-Marang) pula ingin tahu langkah kerajaan untuk mewujudkan sistem ‘ombudsman’ bagi menangani masalah salah laku dalam kalangan ahli politik dan penjawat awam termasuk pihak berkuasa.


Pencarian penyelam hilang ditamatkan di perairan Malaysia, Indonesia sambung operasi

MERSING, 9 April – Op Carilamat bagi mengesan seorang lagi penyelam remaja warga Belanda yang hilang di perairan Pulau Tokong Sanggol, dekat sini, Rabu lepas, ditamatkan pada pukul 1.30 tengah hari ini.

Ketua Polis Daerah Mersing Supt Cyril Edward Nuing berkata ia berikutan hasil maklumat dan siasatan mendapati kedua-dua penyelam warga Britain dan Perancis yang terselamat ditemui di kedudukan 16 batu nautika dari utara Pulau Bintan, Indonesia.

Beliau berkata kedudukan kedua-dua penyelam itu ditemui adalah kira-kira 70 batu nautika atau 100 kilometer daripada lokasi terakhir mereka dilaporkan hilang.

“Rakan setugas kita di Indonesia telah maklum dan mereka akan sambung (operasi) cari di perairan Indonesia. Bagaimanapun aset-aset kita di laut sentiasa berada dalam keadaan siap siaga,” katanya pada sidang media di Pangkalan Hadapan Carilamat Jeti Awam Majlis Daerah Mersing di sini hari ini.

Cyril berkata remaja berkenaan, Nathen Renze Chesters, 14, berkemungkinan besar tidak berada di perairan Malaysia berdasarkan arus dan lokasi dua penyelam yang ditemui awal pagi tadi.

“Buat masa ini, kita tidak dapat memastikan secara rasmi keadaan Nathen Renze, namun kita meletakkannya sebagai masih hidup berikutan tidak nampak mayatnya dan diklasifikasikan sebagai orang hilang,” jelasnya.

Beliau berkata jurulatih selam warga Norway, Kristine Grodem, 35, yang ditemukan selamat Khamis lepas juga berada dalam keadaan stabil, namun masih belum bersedia untuk memberi keterangan.

“Begitu juga keadaan dua penyelam (Adrian Peter Chesters, 46, dan Alexia Alexandra Molina, 18) berada dalam keadaan stabil dan bersemangat,” katanya.

Sementara itu, Pengarah Zon Maritim Mersing Komander Maritim Khairul Nizam Misran berkata meskipun Op Carilamat tersebut ditamatkan, aset daripada pelbagai agensi yang berada di perairan negara sentiasa berada dalam keadaan siap siaga dan bersedia untuk membantu pihak berkuasa Indonesia sekiranya diperlukan.

Grodem pula ditemukan selamat dalam keadaan terapung, dilengkapi pakaian dan peralatan menyelam, oleh sebuah bot tunda yang dalam perjalanan dari Indonesia ke Thailand pada 8.15 pagi, Khamis lepas.

Dalam kejadian pada tengah hari Rabu lepas (6 April), empat penyelam warga asing dilaporkan hilang ketika menyelam di perairan Pulau Tokong Sanggol, kira-kira sembilan batu nautika dari Tanjung Leman di sini. – BERNAMA


Syarikat elektronik Jerman buka kilang di Melaka

AYER KEROH 30 Jan. – Syarikat elektronik terkemuka dunia yang berpangkalan di Owen, Jerman, Leuze memperluaskan operasinya bagi memenuhi permintaan pasaran Asia dengan membina kilang baharu di Melaka.

Kilang berkenaan yang kini dalam pembinaan dijangka siap pada suku pertama 2022 dan beroperasi sebagai Leuze electronic assembly Malaysia Sdn. Bhd iaitu anak syarikat milik penuh Leuze electronic GmbH + Co. KG.

Menurut wakil Presiden Leuze Asia, Matthias Höhl, pemilihan Melaka adalah bertepatan dalam usaha syarikat untuk memenuhi permintaan tinggi di pasaran Asia.

“Asia adalah pasaran yang berkembang pesat dalam bidang elektronik dan menjanjikan potensi yang boleh dikembangkan lagi seperti contoh dalam bidang makmal automasi, salah satu industri tumpuan kami,” katanya seperti dipetik dari portal evertiq.com

Kilang itu sedang dibina di kawasan tapak seluas lebih 17,000 meter persegi yang mana untuk fasa pertama, kira-kira 4,500 meter persegi akan disiapkan untuk operasi logistik manakala 1,000 meter persegi lagi untuk bangunan pentadbiran.

Dalam pada itu Ketua Pegawai Operasi Kumpulan, Leuze Jochen Wimmer menyifatkan pembinaan kilang di beberapa negara di Asia antara strategi terbaik buat syarikat dalam meningkatkan pengeluaran sepanjang pasca pandemik COVID-19.


Kerajaan akan pastikan urusan pemain industri perdagangan, pelaburan dipermudahkan – Ismail Sabri

Ismail Sabri berkata langkah itu akan mendorong keyakinan komuniti pelabur antarabangsa terhadap prospek pertumbuhan, sekali gus kemajuan ekonomi negara kekal teguh.

“Sebagai contoh, sepanjang suku pertama 2022, pelaburan langsung asing bersih meningkat kepada RM24.4 bilion, berbanding RM18.4 bilion pada suku keempat tahun lalu.

“Jumlah perdagangan luar, berkembang sebanyak 23.6 peratus kepada RM624.9 bilion, manakala aliran masuk bersih dana asing kekal konsisten dengan jumlah RM7.4 bilion setakat ini,” katanya ketika merafak sembah ucapan tahniah pada Istiadat Menghadap dan Istiadat Pengurniaan Darjah Kebesaran, Bintang dan Pingat Persekutuan di Istana Negara di sini hari ini.

“Terkini, ekonomi negara mencatat pertumbuhan sebanyak 3.1 peratus pada 2021, berbanding penguncupan sebanyak 5.6 peratus pada tahun sebelumnya. Bagi tahun ini, kerajaan bertekad memacu ekonomi untuk mencapai pertumbuhan antara 5.3 peratus sehingga 6.3 peratus sebagaimana yang diunjurkan,” katanya.

“Seramai dua juta pelancong asing dijangka mengunjungi Malaysia pada tahun ini yang akan menyumbang sebanyak RM8.6 bilion kepada ekonomi negara,” katanya.


Tidak laksana semula PPSM langkah tepat – PPSMI

KUALA LUMPUR – Keputusan Kementerian Pendidikan Malaysia (KPM) untuk tidak memperkenalkan semula Pengajaran Sains dan Matematik dalam Bahasa Inggeris (PPSMI) merupakan satu langkah yang tepat, kata Persatuan Linguistik Malaysia (PLM).

Penasihat PLM, Prof Datuk Dr Awang Sariyan berkata setakat ini 15 pertubuhan bukan kerajaan (NGO) sepakat menyatakan sokongan terhadap keputusan itu.

Selain PLM, antara yang menyokong keputusan KPM itu adalah Majlis Perundingan Melayu, Gabungan Persatuan Penulis Nasional Malaysia, Majlis Belia Malaysia, Kesatuan Guru Melayu Malaysia Barat dan Gabungan Pelajar Melayu Semenanjung, katanya yang merupakan jurucakap NGO itu dalam kenyataan hari ini.

Keputusan KPM untuk tidak memperkenalkan semula PPSMI dinyatakan Menteri Kanan Pendidikan Dr Radzi Jidin dalam jawapan bertulis kepada soalan Ahli Parlimen Selayang, William Leong Jee Keen pada persidangan Dewan Rakyat, semalam.

Awang Sariyan yang juga Penyandang Kursi Za’ba Universiti Pendidikan Sultan Idris, berkata semua kajian menunjukkan bahawa PPSMI tidak berjaya mencapai hasrat untuk meningkatkan penguasaan bahasa Inggeris dan pencapaian pelajar dalam mata pelajaran Sains dan Matematik.

Beliau berkata di sebalik perbelanjaan besar melebihi RM5 bilion, pencapaian PPSMI hanya sekitar tiga peratus dan menyebabkan kemerosotan yang nyata bagi pencapaian pelajar dalam mata pelajaran bahasa Inggeris, Sains dan Matematik.

“Rata-rata kajian menunjukkan lebih 70 peratus pelajar dan guru tidak menganggap PPSMI sebagai program tepat bagi hasrat peningkatan penguasaan bahasa Inggeris, Sains dan Matematik. Pencapaian pelajar negara dalam ujian antarabangsa yang berkaitan dengan Sains dan Matematik seperti PISA (Program Penilaian Pelajar Antarabangsa) dan TIMMS (Trend Pendidikan Matematik dan Sains Antarabangsa) merosot dengan ketara sesudah pelaksanaan PPSMI.

“Kesan buruk PPSMI terlihat juga dalam kemerosotan minat pelajar untuk memilih aliran sains sehingga hanya kira-kira 25 peratus sahaja jumlahnya dan masalah itu menimbulkan kesan kepada jumlah pelajar sains dan teknologi di IPT yang juga merosot,” katanya.

Demikian juga Program Dwibahasa (DLP) perlu dinilai semula pelaksanaannya kerana mewujudkan polarisasi dalam kalangan pelajar, iaitu sejumlah pelajar mengikuti Sains dan Matematik dalam bahasa Inggeris dan sekelompok lagi dalam bahasa Melayu, katanya.

Awang Sariyan berkata penggantian PPSMI dengan Dasar Memartabatkan Bahasa Malaysia dan Memperkukuh Bahasa Inggeris (MBMMBI) telah mula memperlihatkan kesan positif dan tiada keperluan PPSMI untuk dilaksanakan semula.

Selain itu, katanya, pakar bahasa dan pendidikan telah menawarkan penyelesaian dengan meningkatkan penambahbaikan dalam mata pelajaran bahasa Inggeris itu sendiri, yang meliputi bidang kurikulum, latihan guru, pedagogi atau kaedah pengajaran dan bahan ajar.

Awang Sariyan yang juga Pengerusi Lembaga Pengelola Dewan Bahasa dan Pustaka berkata, institusi bahasa itu telah menubuhkan pasukan diketuai tokoh pendidikan, Prof Emeritus Datuk Dr Isahak Haron untuk mengemukakan langkah praktis dalam peningkatan pengajaran bahasa Melayu, bahasa Inggeris dan Pendidikan Islam, untuk dimanfaatkan KPM.


Anwar pengerusikan Mesyuarat Khas Majlis Tindakan Sara Hidup Negara

PUTRAJAYA, 27 November – Perdana Menteri Datuk Seri Anwar Ibrahim hari ini mempengerusikan Mesyuarat Khas Majlis Tindakan Sara Hidup Negara Tahun 2022 bersama jabatan dan agensi kerajaan bagi membincangkan isu kos sara hidup yang menekan rakyat.

Antara pegawai tinggi kerajaan yang hadir pada mesyuarat bermula 11 pagi tadi ialah Ketua Setiausaha Negara Tan Sri Mohd Zuki Ali, Gabenor Bank Negara Malaysia Tan Sri Nor Shamsiah Mohd Yunus, pegawai-pegawai daripada Jabatan Perangkaan, Kementerian Perdagangan Dalam Negeri dan Hal Ehwal Pengguna, Kementerian Kewangan, Kementerian Pertanian dan Industri Makanan serta Kementerian Tenaga dan Sumber Asli.

Jumaat lepas, dalam sidang media pertamanya selepas memulakan tugas rasmi, Anwar menegaskan isu kos sara hidup menjadi keutamaan kerajaan perpaduan pimpinannya bagi mengurangkan beban dialami rakyat ketika ini.


DUN Durian Tunggal: MAIM prihatin mangsa banjir

DURIAN TUNGGAL 6 April – Sumbangan disampaikan Majlis Agama Islam Melaka (MAIM) Daerah Alor Gajah membantu mangsa terkesan banjir di Dewan Undangan Negeri (DUN) Durian Tunggal melakukan persiapan menyambut Ramadan.

Ahli Dewan Undangan Negeri (ADUN) Durian Tunggal Zahari Abd Kalil berkata, sumbangan itu adalah sebagai tanda prihatin terhadap mangsa banjir berkenaan.

“Saya mengucapkan ribuan terima kasih kepada agensi yang membantu meringankan beban mangsa yang telah terkesan teruk akibat bencana banjir yang berlaku baru-baru ini.

“Moga sedikit sumbangan yang diberikan dapat membantu sedikit sebanyak kepada ‘Keluarga Durian Tunggal’ saya yang terlibat,” katanya dalam satu hantaran di Facebook rasminya, 28 Mac lalu.


DUN Merlimau: Jom cuci mata di Merlimau Night Market

MERLIMAU 28 April – Pasar Malam Merlimau (Merlimau Night Market) menjadi kawasan tumpuan terbaharu buat warga Merlimau dan sekitar untuk menghidupkan suasana malam di kawasan itu.

Ahli Dewan Undangan Negeri (ADUN) Merlimau Dr Muhamad Akmal Saleh berkata, pasar malam itu mengumpulkan peniaga-peniaga tempatan dan artis-artis jalanan untuk menghiburkan pengunjung.

Katanya, pengunjung juga boleh mendapatkan pelbagai barangan termasuk barangan bundle, hasil kraftangan dan pelbagai lagi barangan yang boleh didapati di Merlimau Night Market itu.

“Paling istimewa yang terdapat di sini adalah persembahan dari busker atau artis jalanan, turut dijual haiwan peliharaan seperti iaitu arnab dengan harga berpatutan.

“Bukan itu sahaja, malahan di Merlimau Night Market yang beroperasi sepanjang Ramadan ini turut menjual kelengkapan hari raya dan masa beroperasi dari jam 5 petang hingga 12 malam,” katanya kepada Melaka Hari Ini.

Tambah Muhamad Akmal, dengan kawasan yang luas pengunjung tidak perlu risau untuk bersesak-sesak malahan infrastruktur bangunan menempatkan Merlimau Night Market itu juga menyediakan tandas dan surau.

Katanya, pengunjung yang membawa keluarga selepas penat berjalan boleh menikmati juadah di kedai-kedai makan di Merlimau Night Market dengan pelbagai jenis makanan yang ada.

“Pengunjung yang bawa anak-anak pun boleh bermain permainan disediakan dengan pemantauan ibu bapa, selain kita juga sediakan tempat untuk warga Merlimau khususnya untuk menjana ekonomi di Merlimau Night Market ini,” katanya.

Menjelang Aidilfitri ini, Merlimau Night Market akan beroperasi bermula hari ini sehingga malam raya bermula jam 5 petang hingga 12 tengah malam.


Lebih 206,000 kanak-kanak di Malaysia terima dos pertama vaksin COVID-19

KUALA LUMPUR, 15 Feb – Sebanyak 206,748 atau 5.8 peratus populasi kanak-kanak berusia lima hingga 11 tahun di negara ini telah menerima dos pertama vaksin COVID-19 melalui Program Imunisasi COVID-19 Kebangsaan Kanak-Kanak (PICKids) setakat semalam.

Berdasarkan data menerusi laman web COVIDNOW, sejumlah 13,373,479 atau 56.8 peratus populasi dewasa dalam negara telah menerima dos penggalak COVID-19, setakat semalam.

Sejumlah 22,938,190 individu atau 97.5 peratus daripada populasi itu telah melengkapkan vaksinasi mereka manakala 98.7 peratus atau 23,214,625 telah menerima sekurang-kurangnya satu dos vaksin.

Bagi remaja berusia 12 hingga 17 tahun pula, sebanyak 2,796,021 individu atau 89.9 peratus daripada populasi itu telah melengkapkan vaksinasi mereka, manakala 2,875,825 atau 92.5 peratus menerima sekurang-kurangnya satu dos vaksin.

Semalam, sebanyak 149,888 dos vaksin diberikan meliputi 38,738 dos pertama, 1,489 dos kedua dan 109,661 dos penggalak, menjadikan jumlah kumulatif dos vaksin yang diberikan di bawah PICK sebanyak 65,198,894 dos.

Sementara itu, menurut portal GitHub Kementerian Kesihatan, sebanyak 24 kes kematian akibat COVID-19 direkodkan semalam dengan Johor dan Sabah masing-masing lima kes, Selangor dengan empat kes, Kedah melaporkan tiga kes manakala Kelantan, Negeri Sembilan dan Terengganu masing-masing dua kes dan Perak satu kes.


Rumah Perantara untuk banduan wanita bakal diwujudkan di Melaka

SUNGAI UDANG 17 Mei – Melaka bakal menjadi negeri pertama menyediakan Rumah Perantaraan khusus buat banduan wanita dalam usaha membantu mereka memulakan hidup baru selepas selesai menjalani hukuman.

EXCO Hal Ehwal Wanita negeri Datuk Kalsom Nordin berkata, perkara ini akan dibawa ke peringkat tertinggi untuk dibincang dan dibentangkan sebelum direalisasikan dengan kerjasama Jabatan Penjara Malaysia.

Beliau berkata, sokongan dan bimbingan pelbagai pihak termasuk komuniti setempat amat perlu dalam memastikan banduan ini membina semula kehidupan dan bergaul dengan komuniti setempat sekali gus mengelakkan perasaan disisih.

“Rumah perantara ini akan menempatkan banduan bagi tempoh tiga bulan pertama selepas dibebaskan. Saya difahamkan ketika ini rumah perantara hanya untuk bekas banduan lelaki,” katanya.

Beliau berkata demikian pada sidang media ketika ditemui pada Program Semarak Skuad Waja: Wanita Di Sebalik Tirai Besi di Kompleks Penjara Sungai Udang, di sini, hari ini.

Sementara itu, beliau berkata, Program Wanita Di Sebalik Tirai Besi itu bertujuan untuk menyantuni banduan wanita dalam memastikan mereka mengetahui hak mereka semasa dalam tahanan atau selepas dibebaskan.

“Pada program ini juga seramai 10 banduan terpilih juga diberi peluang untuk bertemu dengan ahli keluarga yang sudah lama terpisah dengan harapan jalinan kasih yang lama terlerai dapat dieratkan semula.

“Selain itu saya juga akan cuba membawa sebanyak mungkin pihak luar seperti pertubuhan bukan kerajaan (NGO) dan syarikat swasta untuk tampil membantu pihak penjara,” katanya.


Kertas kerja ‘Cashless Melaka’ bakal dibentang

AYER KEROH 22 Mei – Kerajaan Negeri bakal memperkasa kaedah pembayaran tanpa tunai (cashless) menerusi inisiatif yang bakal dikenali sebagai ‘Cashless Melaka’.

Exco Sains, Teknologi, Inovasi dan Komunikasi Digital negeri Fairul Nizam Roslan berkata, kertas kerja ‘Cashless Melaka’ itu kini sedang dirangka dan bakal diangkat ke Majlis Mesyuarat Kerajaan Negeri (MMKN).

Beliau berkata demikian pada sidang media selepas Mesyuarat Hala Tuju dan Penerangan PEDi Negeri Melaka 2023 di sebuah hotel di Ayer Keroh, hari ini.

Hadir sama, Timbalan Exco Sains, Teknologi, Inovasi dan Komunikasi Digital negeri Mohd Noor Helmy Abdul Halem dan Pengarah MCMC Melaka Muhammad Luqman Ali.


Belanjawan 2021 dijangka rancakkan kembali industri pelancongan negara

DARIPADA pengusaha agensi pelancongan kepada menjual biskut buatan sendiri, Rosini Amal, 48, terpaksa akur dengan kesan pandemik COVID-19 yang masih mengekang industri pelancongan negara sejak Mac lalu.

Hakikatnya, banyak pakej pelancongan terpaksa dibatalkan pada saat akhir menyebabkan syarikat pelancongan Rosini yang beroperasi di Shah Alam, menanggung kerugian berikutan pelaksanaan Perintah Kawalan Pergerakan (PKP).

Meskipun agensi pelancongannya tidak dapat beroperasi buat masa ini, beliau masih perlu membayar sewa premis, bil utiliti serta lesen pelancongan yang menelan belanja kira-kira RM2,500 setiap bulan.

“Banyak agensi pelancongan terpaksa bergulung tikar kerana tidak tahan lagi untuk menampung kadar sewa dan utiliti yang mahal meskipun tidak beroperasi kerana kami dikira hilang punca pendapatan akibat PKP.

“Pembatalan tempahan dan perkhidmatan yang mendadak menyebabkan syarikat pelancongan menanggung kerugian besar, sedangkan sebelum ini pengusaha sektor ini menjadi antara penyumbang terbesar dalam menjana ekonomi negara, ” katanya kepad Bernama baru-baru ini, sambil menambah, ramai yang senasib dengannya terpaksa bertukar arah kepada perniagaan lain kerana tidak tahu bila pandemik COVID-19 akan berakhir.

“Pelan Pemulihan Pelancongan berjumlah RM200 juta itu sangat bagus untuk memulihkan sektor pelancongan negara terutamanya pasca COVID-19, namun dengan pemberian peruntukan dan pelepasan cukai sahaja tidak mencukupi.

“Pengusaha bas persiaran dan pelancong turut mengalami kerugian teruk, ditambah pula banyak hotel yang terpaksa ditutup akibat ketiadaan pelanggan sepanjang PKP.

Beliau menjelaskan, ada pemandu pelancong yang hilang pendapatan semasa PKP tiada tabungan Kumpulan Wang Simpanan Pekerja (KWSP) dan mereka perlu diberi perhatian serta sokonngan.

Menteri Kewangan, Tengku Datuk Seri Zafrul Tengku Abdul Aziz, ketika membentangkan Belanjawan 2021 pada 6 November lalu mengumumkan peruntukan berjumlah RM200 juta untuk Pelan Pemulihan Pelancongan, bagi membantu mereka yang terlibat dalam industri pelancongan negara.

Antara yang terkandung dalam Pelan tersebut ialah pogram latihan dan penempatan semula bagi 8,000 kakitangan syarikat penerbangan di Malaysia berjumlah RM50 juta, RM50 juta untuk kerja-kerja penyelenggaraan dan baik pulih kemudahan pelancongan, RM20 juta untuk Kampung Budaya, serta RM20 juta untuk bangunan warisan kebangsaan.

Selain itu, Majlis Pelancongan Penjagaan Kesihatan Malaysia (MHTC) juga mendapat peruntukan sebanyak RM35 juta dan pengecualian levi tabung Pembangunan Sumber Manusia Berhad (HRDF) selama enam bulan diberikan kepada syarikat pelancongan terjejas bermula Januari 2021 menerusi Belanjawan 2021 itu.

Presiden Persatuan Agensi Pelancongan Malaysia (MATA), Datuk Mohd Khalid Harun berkata, pihaknya mengucapkan terima kasih kepada kerajaan kerana menyediakan peruntukan latihan kepada kakitangan dari syarikat penerbangan.

“Bagi pengusaha hotel yang masih mampu bertahan, mungkin mereka dapat menarik sedikit nafas lega dengan pengecualian levi tabung Pembangunan Sumber Manusia Berhad (HRDF) bermula Januari 2021.

“Tetapi bagaimana dengan kakitangan hotel yang terpaksa ditutup operasi kerana tiada bisnes? Mereka sepatutnya dibantu dan diberi layanan yang sama kerana mereka turut terkena tempias akibat COVID-19,” katanya.

Menurut Mohd Khalid, pemain industri pelancongan kini bertumpu kepada Skim Pembiayaan Sektor Pelancongan Penjana (Pelan Jana Semula Ekonomi Negara) sebanyak RM1 billion yang diumumkan oleh Perdana Menteri, Tan Sri Muhyiddin Yassin pada bulan Jun yang lalu.

“Namun mereka merasakan seperti dipermainkan oleh pihak institusi kewangan kerana selepas lima bulan diumumkan, permohonan yang dilulluskan hanya melibatkan tiga peratus daripada dana tersebut, ” katanya.

Yang Dipertua Persatuan Pengusaha Bas Ekspres Melayu Semenanjung (PEMBAWA), Mohamed Kaharrudin Sallehberkata, pihaknya kerugian kira-kira RM60 juta sebulan berikutan pelaksanaan PKP dan pandemik COVID-19 sejak Mac lalu.

“Apa yang kami harapkan pada Belanjawan 2021, ia dapat meringankan beban kami yang terpaksa menanggung bebanan kos ansuran bulanan 737 bas ekspres dan gaji 3,000 orang pekerja.

“Pengecualian cukai jualan bagi bas siap dalam negara yang dilanjutkan untuk tempoh dua tahun itu memang akan memanfaatkan pengusaha bas, namun kami sudahlah mengalami kerugian, banyak bas yang ada tak bergerak, memang takkan terfikir mahu menambah bas lagi,” katanya.

“Kami menggesa kerajaan mengarahkan semua syarikat kewangan, institusi bank termasuk syarikat kredit dan bank kerajaan membenarkan lanjutan moratorium dengan tidak mengenakan caj faedah tambahan sehingga PKP tamat dan keadaan ekonomi negara kembali pulih.

“Ia juga bagi meringankan beban kami untuk turut menanggung kos menyelenggara bas yang tersadai dan yang beroperasi selain membantu membayar gaji pekerja,” katanya.

Menerusi Belanjawan 2021, kerajaan mengumumkan, pengecualian cukai jualan bagi pembelian bas siap dalam negara akan dilanjutkan bagi tempoh dua tahun bermula tahun depan hingga 31 Dis 2022.

Ketua Pegawai Eksekutif syarikat e-hailing, MyCar, Mohd Noah Maideen pula berkata, inisiatif kerajaan menerusi Geran Khas Prihatin Tambahan sebanyak RM1,000 kepada penjaja, peniaga dan pemandu teksi di Sabah, dilihat dapat membantu memulihkan kembali industri pelancongan di negeri tersebut yang teruk terjejas akibat COVID-19.

Dalam hal ini, beliau bagaimanapun berkata, kerajaan juga perlu memberi perhatian kepada negeri lain kerana ramai yang kehilangan pekerjaan tetap dan beralih menjadi pemandu e-haiing.

Sehubungan dengan itu, Kerajaan juga disaran memberi insentif khusus kepada pemandu serta pekerja syarikat e-hailing untuk mengikuti latihan pemasaran memandangkan mereka juga turut terjejas teruk akibat pandemik COVID-19.

Beliau turut berharap agar kos permit untuk setiap kenderaan e-hailing yang didaftarkan dapat dikurangkan sehingga RM30 kerana kos kini yang mencecah sehingga RM115 setiap permit sangat membebankan.

Pakej pelancongan serta tiket tambang rendah sentiasa habis terjual setahun lebih awal kerana menjadi satu trend baharu masyarakat negara ini untuk bercuti ke luar negara.

Dewasa ini, setelah hampir setahun penularan pandemik COVID-19 di negara ini, ramai pengusaha pusat pelancongan dalam dan luar negara terpaksa mengambil keputusan menutup premis masing-masing.

Menteri Pelancongan, Seni dan Budaya, Datuk Seri Nancy Shukri ketika persidangan Dewan Rakyat pada 23 Nov lepas, mengumumkan sebanyak 204 entiti perniagaan pelancongan dan perhotelan menamatkan perniagaan sejak Mac 2020 berikutan PKP dan pandemik COVID-19.

Menurut beliau, berdasarkan data yang dikeluarkan oleh Suruhanjaya Syarikat Malaysia (SSM), jumlah itu merangkumi 109 entiti berkaitan perhotelan, resort, motel, inap desa dan chalet, manakala 95 syarikat berkaitan agensi pelancongan dan pengendali aktiviti pelancongan.

Industri pelancongan adalah antara penyumbang utama kepada pendapatan Malaysia iaitu 15.3 peratus daripada Keluaran Dalam Negara Kasar (KDNK) Negara. Pandemik COVID-19 menyebabkan industri ini menanggung kerugian besar yang turut memberi impak kepada KDNK negara

Justeru, di bawah Pelan Pemulihan Pelancongan menerusi Belanjawan 2021, Kementerian Pelancongan, Seni dan Budaya akan melaksanakan inisiatif ‘Cuti-Cuti Malaysia’ seperti diskaun destinasi pelancongan, diskaun pakej percutian luarga, penyemarakan seni dan budaya, baucar penginapan dan kempen ‘Meet in Malaysia’.

Antara yang akan ditawarkan termasuk pakej pelancongan yang lebih kreatif dan menarik seperti menganjurkan pesta/ karnival pelancongan secara dalam talian, selain memberi keutamaan segmen yang dibenarkan oleh kerajaan seperti pelancongan kesihatan, taman tema, dan pelancongan MICE (Travel, Meeting, Incentive, Conference, Exhibition.

Kerjasama antara kementerian, agensi yang berkaitan, penyedia perkhidmatan sama ada awam atau swasta serta masyarakat Malaysia perlu diperkukuhkan lagi dalam membantu melonjakkan kembali ekonomi negara, khususnya sektor pelancongan.


Bajet 2022 utamakan kebajikan rakyat – Ismail Sabri

KUALA LUMPUR 3 Nov – Bajet 2022 yang dibentangkan pada Jumaat lepas mengutamakan kebajikan rakyat yang teruk terjejas berikutan pandemik COVID-19, kata Perdana Menteri Datuk Seri Ismail Sabri Yaakob.

“Saya telah beritahu sewaktu pra-bajet bahawa bajet ini mengambil kira semua dan kebajikan rakyat adalah amat penting, rakyat telah susah selama setahun dua ini akibat pandemik, ada yang kehabisan wang simpanan.

“Oleh itu, kita beri bantuan tunai kepada rakyat untuk bantu mereka teruskan kehidupan, bantuan turut diberi kepada syarikat-syarikat mikro yang terjejas teruk kerana tidak boleh menjalankan perniagaan akibat Perintah Kawalan Pergerakan,” katanya dalam sidang media selepas majlis pelancaran Rumah Keluarga Angkatan Tentera di Bukit Jalil, di sini.

“Memang benar kita berbelanja besar, kerana kita perlu jaga kebajikan rakyat, saya yakin Kementerian Kewangan akan menguruskan perbelanjaan ini dengan baik,” katanya.

Beliau berkata demikian ketika ditanya mengenai dakwaan Ahli Parlimen Langkawi Tun Dr Mahathir Mohamad semalam di Dewan Rakyat bahawa Bajet 2022 terlalu besar dan memberi kesan buruk terhadap kewangan negara.

Ismail Sabri berkata dalam bajet yang dibentangkan Menteri Kewangan Tengku Datuk Seri Zafrul Tengku Abdul Aziz terdapat peruntukan yang disalurkan kepada kaum Cina, India, Orang Asli, Sabah dan Sarawak.

“Saya rasa dia tidak faham mungkin dia tidak baca bajet berkenaan, apa-apa pun menteri kewangan akan jawab dengan lebih lanjut di Dewan Rakyat nanti,” katanya.

Turut hadir dalam majlis itu, Menteri Kanan Pertahanan Datuk Seri Hishammuddin Tun Hussein, Panglima Angkatan Tentera Jen Tan Sri Affendi Buang dan Panglima Tentera Darat Jen Tan Sri  Zamrose Mohd Zain.- BERNAMA


Polis tahan lima lelaki disyaki bakar kereta anggota kastam

SEPANG, 19 Nov – Polis menahan lima lelaki di sekitar Klang malam tadi bagi membantu siasatan kes khianat terhadap kereta milik anggota Jabatan Kastam Diraja Malaysia (JKDM) cawangan Pelabuhan Klang, Selasa lepas.

Ketua Polis Selangor Datuk Arjunaidi Mohamed berkata kesemua yang berumur antara 30 dan 60 tahun itu akan disiasat mengikut Seksyen 435 Kanun Keseksaan kerana khianat dengan api.

“Kesemua individu ini tidak mempunyai rekod jenayah lampau,” katanya dalam sidang media di Ibu Pejabat Polis Daerah Sepang di sini hari ini.

Dilaporkan sebuah kereta Proton X70 milik anggota JKDM terbakar 90 peratus ketika berada di pusat mencuci kereta di Taman Pandamaran Permai, Klang pada kira-kira 11 pagi semalam.

Menurut Arjunaidi, pihak polis telah menerima laporan daripada pengadu berusia lingkungan 50-an pada 16 Nov lepas dengan mendakwa kereta Proton X70 miliknya disimbah cat dan dua hari kemudian (18 Nov), polis menerima satu lagi laporan daripada pengadu yang mendakwa keretanya dibakar di pusat cuci kereta ketika dihantar untuk membersihkan kesan simbahan cat.


78.2 peratus populasi dewasa lengkap vaksinasi COVID-19

KUALA LUMPUR 19 Sept. – Seramai 18,295,014 individu atau 78.2 peratus daripada populasi dewasa di negara ini telah melengkapkan suntikan vaksin COVID-19 setakat semalam, menurut Jawatankuasa Khas Jaminan Akses Bekalan Vaksin COVID-19 (JKJAV).

Menerusi perkongsian infografik di laman Twitter rasminya hari ini, JKJAV memaklumkan setakat semalam juga, sebanyak 93.1 peratus atau 21,938,426 individu daripada populasi dewasa sudah menerima sekurang-kurangnya satu dos vaksin.

Bagi vaksinasi harian pula, sebanyak 232,559 dos suntikan vaksin diberikan semalam melibatkan 73,106 dos pertama dan 159,453 dos lengkap, menjadikan jumlah kumulatif pemberian dos vaksin menerusi Program Imunisasi COVID-19 Kebangsaan (PICK) adalah sebanyak 40,155,975 dos.


Dua ahli Dewan Negara dijadual angkat sumpah 21 Mac

KUALA LUMPUR, 11 Mac –  Hanya dua ahli Dewan Negara yang baru dilantik dijadual mengangkat sumpah pada hari pertama persidangan Dewan Negara, 21 Mac ini dan bukan lapan seperti dilaporkan semalam.

“Pejabat Yang Dipertua Dewan Negara memohon maaf atas kekhilafan yang tidak disengajakan. Sebarang kekeliruan dan masalah yang mungkin timbul amatlah dikesali,” menurut kenyataan itu.

Media yang memetik kenyataan Pejabat Yang Dipertua Dewan Negara semalam melaporkan lapan ahli Dewan Negara dijadual mengangkat sumpah pada hari pertama persidangan Dewan Negara.- BERNAMA


Malaysia catat sejarah, hanya catat satu kes Covid-19

PUTRAJAYA, 1 Julai – Tiada kes yang dilaporkan mendapat jangkitan dari dalam negara iaitu penularan tempatan, sama ada dalam kalangan warganegara Malaysia mahupun bukan warganegara.

Ketua Pengarah Kesihatan Datuk Dr Noor Hisham Abdullah berkata, selain itu buat pertama kalinya, Malaysia mencatatkan kes harian COVID-19 yang terendah pada hari ini iaitu dengan hanya satu kes baharu sepanjang gelombang kedua pandemik itu dengan jumlah keseluruhan 8,640 kes.

“Ingin dimaklumkan bahawa satu kes baharu yang dilaporkan adalah kes import yang mendapat jangkitan di luar negara iaitu Turki. Syabas kepada semua pihak terutama masyarakat Malaysia di atas pencapaian ini,” katanya pada sidang media hari ini.

Dr Noor Hisham berkata, terdapat 21 kes yang telah pulih dan dibenarkan discaj pada hari ini menjadikan jumlah kes kumulatif pulih 8,375 kes. – BERNAMA


OKU PPDK meriahkan Hari Belia Negara Daerah Alor Gajah

LENDU 24 Julai – Program Sambutan Hari Belia Negara (HBN) peringkat daerah Alor Gajah di Kompleks Sukan Masjid Tanah hari ini diserikan dengan aksi 30 pelajar orang kurang upaya (OKU) dari empat Pertubuhan Pemulihan Dalam Komuniti (PPDK) di daerah Alor Gajah.

Walaupun pergerakan fizikal terbatas, mereka tidak mahu melepaskan peluang mempamerkan kemampuan menyertai acara sukaneka seperti mencari gula-gula dalam tepung, meniup belon dan seumpamanya.

HBN yang disertai kira-kira 1,500 belia dari pelbagai pertubuhan belia itu dirasmikan EXCO Pembangunan Belia, Sukan dan Pertubuhan Bukan Kerajaan (NGO) negeri, P Shanmugam yang mewakili Ketua Menteri Datuk Seri Sulaiman Md Ali.

Pelajar terbabit adalah dari PPDK Seri Pengasih, Durian Tunggal; PPDK Seri Malindo, Masjid Tanah; PPDK Seri Kemunting, Tanjung Bidara dan PPDK Seri Penawar, Kuala Sungai Baru.

Pelajar PPDK Seri Pengasih, Muhammad Fariz Ramli, 19, berkata dia teruja diberikan peluang menyertai acara berkenaan dan ceria mampu memberikan sumbangan kepada ppdk itu.

Pada acara mencari gula-gula dalam tepung, Muhammad Fariz mempamerkan kemampuannya berlari kira-kira tiga meter dari tempat duduk untuk meniup tepung dalam piring.

Wajahnya yang dipenuhi debu tepung tidak menghalangnya untuk mendapatkan gula-gula dalam tepung sebelum berlari semula ke tempat duduk sebelum acara berkenaan disambung pelajar lain.

Penyelia PPDK Seri Pengasih, Norliza Adigan berkata, Muhammad Fariz yang sudah tiga tahun mengikuti pembelajaran di pusat berkenaan mampu mengenali huruf secara asas.

“Saya gembira menyaksikan Muhammad Fariz dan rakannya berjaya menyempurnakan tugas dalam pertandingan ini dan ia sudah pasti menjadi kenangan indah dalam minda mereka,” katanya.

Dia berkata, PPDK Seri Pengasih mengucapkan terima kasih kepada Pejabat Belia dan Sukan Daerah Alor Gajah yang memberi peluang kepada pelajar OKU menyertai acara berkenaan.


Penganggur dituduh bunuh wanita warga emas

JASIN, 1 Februari – Seorang penganggur didakwa di Mahkamah Majistret di sini hari ini atas pertuduhan membunuh seorang wanita warga emas.

Peter David, 20, dituduh membunuh Misah Md Amin, 91, di KM16, Kampung Pulai Darat, Merlimau di sini pada 1.30 pagi, 20 Jan lepas mengikut Seksyen 302 Kanun Keseksaan yang membawa hukuman mati, jika sabit kesalahan.

Terdahulu, tertuduh yang memakai kemeja-T berwarna merah mengangguk faham ketika pertuduhan dibacakan dalam bahasa Tamil oleh jurubahasa mahkamah di hadapan Majistret Tan Chai Wei.

Media sebelum ini melaporkan seorang warga emas yang tinggal seorang diri ditemukan maut dalam keadaan terbaring di bahagian dapur dipercayai dibunuh dalam kejadian samun di rumahnya di Kampung Pulai Darat, 20 Jan lepas.


Jawatankuasa khas kaji sidang Parlimen hibrid teliti konsep, pelaksanaan- Rais Yatim

KUALA LUMPUR 7 Jun – Jawatankuasa khas bagi mengkaji konsep dan mekanisme sidang Parlimen secara hibrid telah meneliti konsep dan kaedah pelaksanaannya dari pelbagai sudut dan permasalahan, termasuk mengambil kira amalan persidangan hibrid Parlimen negara-negara luar seperti United Kingdom dan Australia.

Yang Dipertua Dewan Negara Tan Sri Dr Rais Yatim berkata, beberapa aspek penting sedang dalam penelitian jawatankuasa khas, khususnya dari sudut takrif dan pelaksanaan untuk diterima pakai, demi memastikan tiada pelanggaran perundangan melibatkan prosedur operasi standard COVID-19 yang berkuat kuasa pada masa ini.

“Ini kerana konsep dan prosedurnya melibatkan pelbagai implikasi bukan sahaja perundangan termasuk Peraturan Mesyuarat kedua-dua Dewan, tetapi juga ketentuan baharu berkaitan kelakuan serta tingkah laku ahli-ahli Parlimen sendiri selain hal ehwal prasarana dan kelengkapan legislatif,” katanya dalam kenyataan hari ini.

Menurutnya, jawatankuasa khas yang dianggotai antara lain Yang Dipertua Dewan Negara,Yang Dipertua Dewan Rakyat, Menteri di Jabatan Perdana Menteri, Timbalan Yang Dipertua Dewan Negara, kedua-dua Timbalan Yang Dipertua Dewan Rakyat serta Ketua Pentadbir Parlimen itu akan meneruskan mesyuarat susulan esok (8 Jun).

Rais berkata jawatankuasa khas itu secara khusus mengambil kira himpitan pandemik COVID-19 yang kini melanda negara dan rakyat serta mengambil berat kelangsungan suara rakyat di Parlimen yang berpaksikan pemerintahan raja berperlembagaan.

“Selain itu, jawantankuasa khas turut sama mengambil kira implikasi kuat kuasa pemerintahan darurat yang berdepan dengan cabaran kewangan dan beban tugas pentadbir Parlimen serta perimbangan kemampuan mengemas kini prasarana yang sedia ada melibatkan komunikasi 222 kawasan Dewan Rakyat dan 70 senator di seluruh negara.

“Justeru, dengan terlaksananya projek legislatif ini, ia merupakan suatu usaha yang murni dan amat membina kerana dalam apa jua keadaan, Parlimen, sebagai institusi induk pemerintahan demokrasi, perlu berfungsi,” katanya.

Rais berkata usaha itu membuktikan kepada rakyat bahawa pihak legislatif dan eksekutif amat objektif terhadap keperluan dan tuntutan semasa, khasnya bagi mendapatkan pandangan jujur, ikhlas dan membina daripada seluruh ahli Parlimen dan para senator dalam mengatasi ancaman COVID-19 di Malaysia yang ketika ini sudah meragut 3,378 nyawa dan keseluruhan kes menjangkau 616,815.

“Dalam menjayakan matlamat murni dan objektif ini, kuasa-kuasa eksekutif dan legislatif perlu dicantumkan supaya hasilnya menyempurnakan kehendak-kehendak Perlembagaan Persekutuan, Akta Majlis Parlimen (Keistimewaan dan kuasa) 1952, Peraturan Mesyuarat kedua-dua Majlis Dewan dan peraturan-peraturan sampingan berkaitan,” katanya.


Penubuhan RCI dimuktamadkan secepat mungkin, tiada kesan pada agihan keuntungan TH

PUTRAJAYA 16 Julai – Penubuhan Suruhanjaya Siasatan Diraja (RCI) Lembaga Tabung Haji (TH) akan dimuktamadkan secepat mungkin, kata Menteri di Jabatan Perdana Menteri (Hal Ehwal Agama) Datuk Dr Zulkifli Mohamad Al-Bakri.

Penubuhan RCI itu, kata beliau, adalah untuk merungkai persoalan dan permasalahan yang sering ditimbulkan dan dibangkitkan mengenai TH seperti aspek pengauditan dan dasar.

Beliau berkata penubuhan RCI dipersetujui hasil daripada kehendak sebahagian besar Ahli Parlimen, baik daripada pihak kerajaan ataupun pembangkang, yang mahu isu-isu TH dilihat secara terperinci serta adil.

“Kita sejujurnya akan memastikan RCI bersifat bebas, telus dan akan pilih mereka yang berwibawa dan berintegriti untuk menganggotainya,” katanya kepada Bernama selepas menyaksikan serahan sumbangan 41 tablet dari TH Travel and Services Sdn Bhd kepada Sekolah Agama Menengah (SAM) Bandar Baru Salak Tinggi, Sepang, di sini hari ini.

Timbalan Perdana Menteri Datuk Seri Ismail Sabri Yaakob pada Rabu lalu mengumumkan kerajaan akan menubuhkan RCI di bawah Akta Suruhanjaya Siasatan 1950 (Akta 119) bagi menyiasat isu-isu berbangkit mengenai TH, hasil pengauditan perunding-perunding seperti PricewaterhouseCoopers, Ernst & Young dan Roland Berger dari 2014 hingga 2020.

Ismail Sabri berkata, antara terma RCI dipersetujui oleh Jemaah Menteri adalah skop RCI yang akan tertumpu kepada hasil penemuan perunding-perunding ke atas isu-isu berbangkit TH dari 2014 hingga 2020, tetapi tidak termasuk Pelan Pemulihan dan Penstrukturan TH yang sedang dilaksanakan pada masa ini.

Mengenai sumbangan tablet kepada pelajar SAM Bandar Baru Salak Tinggi itu, Zulkifli berkata sumbangan TH Travel and Services itu dapat meringankan beban pelajar asnaf yang tiada alat itu untuk meneruskan pembelajaran dalam norma baru.


Kekurangan ubat-ubatan bukan disebabkan pembelian panik – Khairy

ALOR SETAR, 9 Jun – Isu kekurangan bekalan ubat-ubatan yang berlaku terutama di farmasi dan fasiliti kesihatan swasta tertentu ketika ini bukan disebabkan pembelian panik oleh orang ramai, kata Menteri Kesihatan Khairy Jamaluddin.

Sebaliknya, beliau menjelaskan ia ekoran permintaan tinggi ubat-ubatan tertentu susulan penularan COVID-19 varian Omicron sebelum ini dan peningkatan kes penyakit tangan, kaki dan mulut (HFMD) pada waktu ini.

Bagaimanapun, Khairy berkata keadaan itu tidak berlaku di seluruh negara sebaliknya hanya membabitkan beberapa lokasi dan ubat-ubatan tertentu dan beliau memberi jaminan bekalan ubat-ubatan di negara ini secara keseluruhannya mencukupi.

“Sebab banyak ubat-ubatan yang dikatakan kurang ini, bukan tak ada, tapi dikatakan kurang ini adalah ubat untuk penyakit biasa macam selesema, demam, sakit kepala dan sebagainya.

“Jadi mungkin itu ada kaitan dengan hari itu ramai yang dijangkiti COVID-19 dan juga selepas ini HFMD, jadi mungkin dari segi pembelian itu… permintaan itu meningkat disebabkan fenomena tersebut,” katanya pada sidang media di sini hari ini.

Khairy berkata Kementerian Kesihatan (KKM) sedang melakukan semakan dengan pengeluar dan pengimport ubat-ubatan bagi mendapatkan maklumat terperinci mengenai bekalan selain mendapatkan maklum balas daripada Persatuan Perubatan Malaysia serta klinik-klinik swasta.

“Kita akan bekerjasama dengan pengeluar-pengeluar syarikat-syarikat farmasi sama ada untuk bagi ubat alternatif ataupun kalau sekiranya perlu, kita import ubat dari negara lain.

“Tapi buat masa ini, kita ada dapat beberapa aduan setiap hari dan kita akan cuba bantu mereka untuk dapat stok ubat-ubatan ini. Di fasiliti kerajaan tidak ada masalah… yang ada kekurangan di fasiliti kesihatan dan klinik swasta,” katanya.

Terdahulu beliau menghadiri majlis penyerahan sumbangan peralatan perubatan daripada kerajaan Jepun melalui Bantuan Geran Jepun kepada KKM yang turut dihadiri Duta Besar Jepun ke Malaysia Takahashi Katsuhiko.

Mengenai sumbangan itu, Khairy berkata peralatan perubatan keseluruhan bernilai RM19.3 juta tersebut akan diagih kepada semua hospital kerajaan di seluruh negara bagi meningkatkan perkhidmatan fasiliti berkenaan.

“Jadi banyak hospital bukan hanya hospital di kawasan bandar yang akan terima sumbangan ini tetapi juga luar bandar, sebagai contoh Hospital Kuala Lipis, Hospital Kuala Krai, Hospital Orang Asli Gombak dan Hospital Jempol,” katanya.

Kerajaan Jepun pada Disember 2020 menawarkan untuk membantu Malaysia dalam memerangi pandemik COVID-19 dalam bentuk Bantuan Geran Jepun bagi membekalkan peralatan perubatan kritikal yang diperlukan untuk melengkapkan perkhidmatan bagi merawat pesakit COVID-19.

Sehingga kini, 174 daripada 248 unit peralatan itu telah diagihkan kepada hospital KKM seluruh negara dan peralatan itu yang antaranya pam picagari, penganalisis gas darah (respiratori), pengimbas ultrabunyi mudah alih dan defibrilator akan terus digunakan untuk merawat pesakit bukan COVID-19 apabila wabak itu diisytiharkan berakhir nanti.- BERNAMA


Wajar contohi JPKK Cheng Perdana, sumbang bantuan sekolah

PAYA RUMPUT 12 Mac – Seramai 20 pelajar dari golongan B40 di sekitar kawasan Cheng Perdana menerima sumbangan sekolah pada Program ‘Kembali Ke Sekolah’.

Program anjuran Jawatankuasa Pembangunan dan Keselamatan Kampung (JPKK) Cheng Perdana itu diadakan di Kawasan Rukun Tetangga (KRT) Taman Bertam Jaya hari ini.

“Alhamdulillah,hari ini seramai 20 pelajar dari sekolah rendah dan menengah yang duduk sekitar kawasan ini dipilih untuk nenerima sumbangan awal persekolahan, harap dapat meringankan bebanan,” katanya.


Bubar DUN: MB Pahang belum terima tarikh menghadap

KUANTAN, 11 Okt – Menteri Besar Pahang Datuk Seri Wan Rosdy Wan Ismail berkata beliau masih belum menerima tarikh untuk menghadap Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah berhubung status Dewan Undangan Negeri (DUN) Pahang.

“Belum dapat tarikh…saya tidak mahu mendahului Tuanku,” katanya ringkas semasa ditanya jika DUN Pahang akan dibubarkan bagi membolehkan pilihan raya negeri diadakan serentak dengan Pilihan Raya Umum Ke-15 (PRU15) ekoran pembubaran Parlimen semalam.

Beliau berkata demikian ketika ditemui selepas menghadiri Majlis Penyerahan Traktor kepada Jabatan Pertanian Pahang di Wisma Sri Pahang di sini, yang berlangsung sebelum persidangan DUN Pahang bermula hari ini.

Semalam, Pengerusi Barisan Nasional (BN) Datuk Seri Dr Ahmad Zahid Hamidi berkata DUN di bawah pentadbiran BN kecuali Melaka, Johor dan Sabah akan dibubarkan serentak dengan pembubaran Parlimen bagi memberi laluan kepada PRU15.

Pahang ditadbir BN selepas keputusan Pilihan Raya Umum Ke-14 menyaksikan BN menang 25 daripada 42 DUN, manakala Pakatan Harapan (sembilan) dan PAS (lapan).

Mengulas mengenai program hari ini, Wan Rosdy berkata kerajaan negeri memperuntukkan RM3.4 juta bagi membeli 22 traktor untuk membantu petani yang berhadapan dengan kesukaran menyewa traktor bagi menguruskan tanah pertanian mereka.

“Ini merupakan kali pertama kerajaan negeri menawarkan bantuan seumpamanya. Traktor ini akan diletakkan di bawah kendalian Jabatan Pertanian dan mereka yang berhasrat menggunakannya, boleh menyewa pada kadar yang sangat murah,” katanya.

Wan Rosdy berkata 10 daerah di negeri ini, kecuali Cameron Highlands, masing-masing akan menerima dua buah traktor manakala dua lagi diletakkan di pejabat Jabatan Pertanian negeri.


Kehadiran pelancong ke Malaysia merosot

PUTRAJAYA 7 Dis. – Ketibaan pelancong ke Malaysia dari Januari hingga September tahun ini merosot 78.6 peratus berbanding tempoh yang sama tahun lepas berikutan pandemik COVID-19.

Malaysia hanya menerima 4.29 juta pelancong dalam tempoh berkenaan berbanding 20.1 juta pada 2019, menurut Tourism Malaysia dalam satu kenyataan hari ini.

Penurunan jumlah ketibaan pelancong juga menyaksikan pendapatan pelancongan susut sebanyak 80.9 peratus kepada RM12.6 bilion dalam tempoh itu, berbanding RM66.1 bilion pada tahun lepas dengan perbelanjaan per kapita menunjukkan kemerosotan 10.7 peratus daripada RM3,289.30 pada 2019 kepada RM2,938.40 tahun ini.

“Penurunan jumlah ketibaan pelancong secara berterusan disebabkan oleh penutupan sempadan antarabangsa sejak 18 Mac, yang merupakan tindakan proaktif kerajaan dalam membendung penularan pandemik di Malaysia,” menurut Tourism Malaysia dalam kenyataan itu.

Sepuluh pasaran pelancong utama ke Malaysia masih didominasi negara yang sama iaitu Singapura (1,543,627), Indonesia (710,118), China (403,055), Thailand (372,075), India (155,448), Brunei (135,848), Korea Selatan (119,364), Jepun (73,891), Australia (72,369) dan Filipina (65,601), jelasnya.

Menurut Tourism Malaysia, pertumbuhan negatif dilihat bagi pelancong dari setiap pasaran rantau iaitu pasaran jarak dekat (-78.8 peratus), pasaran jarak pertengahan (-80.0 peratus) dan pasaran jarak jauh (-74.0 peratus).

Dari segi pelawat harian ke negara ini, Malaysia mencatatkan sejumlah 1.73 juta ketibaan dari Januari hingga September 2020 iaitu penurunan sebanyak 74.9 peratus berbanding 6.90 juta dalam tempoh yang sama tahun lepas.

Berdasarkan data Persatuan Pelancongan Asia Pasifik (PATA), negara-negara jiran termasuk Thailand, Singapura, Vietnam dan Indonesia turut mencatat penurunan yang sama iaitu melebihi 70 peratus disebabkan sekatan perjalanan antarabangsa yang dikuatkuasakan di negara masing-masing.


MMU dilantik jalankan penyelidikan berkaitan undang-undang antibuli siber

CYBERJAYA 3 Julai – Kementerian Komunikasi dan Multimedia (KKMM) melantik Universiti Multimedia (MMU) untuk menjalankan penyelidikan berkaitan undang-undang antibuli siber, kata Menteri Komunikasi dan Multimedia Datuk Saifuddin Abdullah.

Beliau berkata penyelidikan yang akan disiapkan dalam tempoh enam bulan itu perlu kerana mutakhir ini kes buli siber meningkat di Malaysia hingga mengakibatkan kes bunuh diri.

“Buli siber adalah satu jenayah yang mesti ditangani dengan segera. Pada masa ini, Malaysia ada undang-undang berkaitan dunia siber tetapi tidak ada akta yang khusus tentang buli siber,” katanya kepada pemberita selepas mengadakan lawatan ke MMU di sini hari ini.

Saifuddin berkata penyelidikan MMU akan melibatkan kajian sama ada Malaysia memerlukan akta yang khusus berkaitan buli siber sebagaimana yang dilaksanakan di Singapura, Filipina dan beberapa negara maju, serta melihat pelaksanaan undang-undang anti-siber di negara lain.

Beliau berkata ia akan melibatkan konsultasi dengan pihak berkepentingan termasuk Jabatan Peguam Negara, Suruhanjaya Komunikasi dan Multimedia, CyberSecurity Malaysia dan Majlis Peguam.

“Selepas enam bulan jika semua pihak yakin negara memerlukan undang-undang antibuli siber maka  kandungan, jenis kesalahan dan jenis hukuman yang akan terkandung dalam akta itu akan diperincikan,” katanya.

Dalam pada itu, Saifuddin berkata dalam perbincangan bersama MMU hari ini, KKMM dan MMU bersetuju untuk bekerjasama melaksanakan kempen literasi pengguna media digital bagi menggalakkan warga net di Malaysia menggunakan peranti dengan beretika dan mempunyai kesedaran tentang hak masing-masing.

Ditanya mengenai pengiklanan dalam talian, Saifuddin berkata KKMM sedang mengkaji kemungkinan mengenakan caj pengiklanan ke atas Google dan Facebook kerana tindakan itu mengakibatkan kerugian dari segi iklan.

Pada majlis hari ini sempena lawatannya, Saifuddin turut menyampaikan amanat secara live streaming kepada 1,250 penuntut baharu MMU yang mendaftar pada 29 Jun termasuk 65 pelajar antarabangsa yang berada di 60 buah negara.

Dalam amanatnya, Saifuddin menasihatkan para pelajar baharu untuk menikmati alam belajar mereka walaupun dalam suasana berbeza dengan langkah pencegahan COVID-19 dan menimba ilmu sebanyak mungkin.


Bendahari Kehormat MUSA dilantik CEO Melaka United FC

KRUBONG 4 Disember – Bendahari Kehormat Persatuan Bolasepak Melaka United (MUSA) Datuk Mohd Saiful Mat Sapri dilantik sebagai Ketua Pegawai Eksekutif Melaka United Football Club berkuatkuasa hari ini.

Perkara itu diumumkan Timbalan Presiden Persatuan Bolasepak Melaka United (MUSA) Datuk Wira Yusoff Mahadi di Stadium Hang Jebat di sini hari ini.

Mohd Shaiful berkata, amanah yang diberikan hasil keputusan barisan ahli lembaga pengarah (BOD) yang diketuai Presiden MUSA, Datuk Seri Utama Haji Sulaiman Md Ali akan dipikul dengan penuh dedikasi dan rasa tanggungjawab untuk membawa pasukan MUFC ke arah yang lebih baik.

Katanya, untuk peringkat awal beliau akan mengadakan perbincangan bersama Mohd Yusoff dan Ketua Jurulatih Melaka United FC Zainal Abidin Hassan bagi membentuk pasukan yang mantap menjelang musim hadapan.

“Walaupun bajet yang minima, namun pembentukan pasukan biarlah digeruni dan pemilihan pemain import serta pemain lokal itu bakal menerima gaji yang setimpal dengan apa yang mereka akan dapat.

“Ada beberapa pemain yg digugurkan dan ada dikekalkan, cuma pengorbanan tangga kejayaan, yang mana disambung tentu ada pemotongan gaji tetapi diharapkan ia akan menemui kejayaan,” katanya.

Mengulas lanjut, beliau berkata, setakat ini perbincangan mengenai persiapan pasukan sudah mencapai 40 peratus dan pengumuman itu akan dibuat selepas mendapat keputusan sepakat.

“Yang mana pemain dikekalkan kita sudah mengadakan pertemuan dan minggu hadapan kita akan berbincang tambahan dari luar dan seterusnya membuat perbincangan tentang pemain import.

Untuk rekod, bagi saingan Liga Super 2021, sasaran yang ditetapkan adalah menamatkan tempat keempat hingga keenam liga berdasarkan kemampuan prestasi dan kewangan yang ditetapkan.

Manakala bagi saingan Piala FA dan Piala Malaysia pula sasaran yang diletakkan adalah mara sejauh mungkin, jika salah satu pertandingan ini Melaka United FC mampu mara ke perlawanan akhir, ia adalah pencapaian terbaik buat Ketua Jurulatih.


Pasca PRU15: Anggota perkhidmatan awam terus sempurna tugas demi rakyat, negara – Mohd Zuki

Ketua Setiausaha Negara Tan Sri Mohd Zuki Ali berkata ia juga bagi menjunjung kasih titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenaan pembentukan kerajaan selepas pilihan raya umum itu.

“Anggota perkhidmatan awam terus komited mendukung konsep berkecuali dan kerajaan hari ini berlandaskan kedaulatan undang-undang,” katanya menerusi satu kenyataan hari ini.

Mohd Zuki juga berkata anggota perkhidmatan awam sentiasa bersiap sedia dan berpegang teguh kepada prinsip dan ikrar perkhidmatan awam demi rakyat serta negara.


Program Imunisasi COVID-19 Kebangsaan berjalan baik- Muhyiddin

KUALA LUMPUR 11 Jun – Jumlah pemberian vaksin harian yang tinggi membuktikan Program Imunisasi COVID-19 Kebangsaan yang dimulakan pada 24 Februari lalu berjalan dengan baik, kata Perdana Menteri Tan Sri Muhyiddin Yassin.

“Alhamdulillah vaksinasi sudah meningkat… semalam lebih 156,000 orang (terima suntikan vaksin) dan ia akan meningkat sampai 200,000 ke 250,000 pada Julai dan seterusnya 300,00 hingga 400,000 sehari.

“Ini membuktikan program imunisasi berjalan dengan baik dan yang penting kita nak lebih ramai mendaftar dengan MySejahtera ini (untuk mendapatkan suntikan vaksin). Tidak perlu bimbang dan takut kerana terbukti, dengan vaksin kita ada perlindungan atau antibodi bagi menjauhkan kita daripada wabak COVID-19,” kata beliau.

Muhyiddin berkata demikian kepada pemberita selepas melawat Hospital Pakar Kanak-Kanak Universiti Kebangsaan Malaysia dan meninjau pusat pemberian vaksin secara pandu lalu Hospital Canselor Tuanku Muhriz di sini hari ini.

Muhyiddin berkata kerajaan memberi jaminan setiap rakyat yang layak mendapat suntikan vaksin akan menerimanya bagi mencapai sasaran imuniti kelompok sebelum akhir tahun ini seterusnya memastikan keadaan negara termasuk sistem kesihatan bertambah baik selain ekonomi terus pulih.

“Sebab itu kita tambah Pusat Pemberian Vaksin sehingga 600, unit bergerak dan pandu lalu, kita pergi ke luar bandar supaya tiada rakyat yang patut dapat vaksin tertinggal.

“Ada sesetengah tempat ada Orang Kurang Upaya, kita pergi ke kawasan mereka untuk (mudahkan mereka) dapat rawatan dan langkah yang kita ambil ini adalah secara holistik iaitu ‘whole of society, whole of government’ bagi menentukan kita berjaya memerangi wabak COVID-19,” kata beliau.

Dalam perkembangan berkaitan, Muhyiddin berkata penguatkuasaan Ordinan Darurat bagi membendung penularan wabak COVID-19 berjaya memastikan sistem kesihatan di negara ini tidak runtuh.

Perdana menteri berkata menerusi ordinan itu, Kementerian Kesihatan boleh menggunakan peruntukan yang ada untuk mengambil alih dan menggunakan mana-mana hospital termasuk swasta bagi dijadikan hospital khusus merawat pesakit COVID-19.

“Alhamdulillah, sejak awal sampai sekarang kerana ada bantuan-bantuan daripada kerajaan untuk membiayai pelbagai kemudahan dan peruntukan di bawah Ordinan Darurat, sistem kesihatan kita masih boleh berdiri, tidak runtuh.

“Strategi kerajaan ambil hospital ini adalah untuk menentukan apa sahaja permasalahan kes-kes berkaitan dengan COVID-19 dapat diuruskan dengan baik dan sempurna,” katanya yang menyifat pengambilan Hospital Pakar Kanak-Kanak Universiti Kebangsaan Malaysia (HPKK UKM) sebagai hospital COVID-19 sebagai contoh.

Sementara itu, Pengarah HPKK UKM Prof Dr Syed Zulkifli Syed Zakaria berkata hospital itu dijangka mula menerima pesakit COVID-19 Selasa depan.

Pada 22 Mei lepas, Ketua Pengarah Kesihatan Tan Sri Dr Noor Hisham Abdullah berkata pihaknya akan menggunakan Ordinan Darurat untuk mengambil alih dua hospital baharu yang belum digunakan lagi bagi merawat pesakit COVID-19 iaitu Hospital Cyberjaya dan HPKK UKM.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada 12 Jan lepas memberi perkenan perisytiharan Proklamasi Darurat dilaksanakan sehingga 1 Ogos ini sebagai langkah proaktif membendung wabak COVID-19 di Malaysia.


Polis rampas 18.5 juta rokok seludup bernilai RM13.9 juta

KEPALA BATAS 24 Jun – Polis menahan lima lelaki termasuk warga emas disyaki ahli sindiket penyeludupan rokok putih dan merampas 18.5 juta rokok putih bernilai RM13.87 juta termasuk cukai di sebuah gudang dan stor di Tasek Gelugor di sini, semalam.

Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Zainal Abidin Kasim berkata, bertindak hasil maklumat dan risikan sejak empat bulan lalu, pasukan Bahagian Siasatan dan Risikan KDNKA menyerbu gudang dan stor di Kampung Selamat Tasik Gelugor pada 5 pagi dan menahan suspek berusia 36 hingga 63 tahun.

“Dalam serbuan itu polis turut merampas empat buah lori dan dua buah kereta bernilai RM300,000 yang dipercayai digunakan untuk sindiket tersebut menjalankan kegiatan penghantaran rokok seludup berkenaan dan kami turut merampas wang tunai sebanyak RM2,200 daripada lima lelaki itu,” katanya pada sidang akhbar di sini hari ini.

Beliau berkata siasatan awal mendapati sindiket itu menjadikan gudang dan stor berkenaan sebagai tempat menyimpan serta transit semua rokok tersebut sebelum diedarkan kepada rangkaian mereka di kawasan utara, pantai timur serta Kuala Lumpur dan Selangor.

Katanya, sindiket itu dipercayai telah lama beroperasi dan pernah ditahan sebelum ini namun masih meneruskan kegiatan penyeludupan rokok kerana mempunyai rangkaian pengedaran serta mampu mengaut keuntungan ratusan ribu ringgit setiap bulan.

Menurut Zainal Abidin, siasatan juga mendapati sindiket itu membawa masuk rokok berkenaan yang diseludup masuk dari negara jiran menggunakan jalan laut dan pemindahan rokok dibuat di tengah laut bagi mengelakkan kegiatan mereka dikesan.

“Mereka kemudiannya menyimpan di gudang serta stor milik sebuah syarikat berdaftar malah empat lori yang dirampas berkenaan mempunyai surat kebenaran daripada Kementerian Perdagangan Antarabangsa dan Industri (MITI).

“Pemeriksaan awal mendapati surat kebenaran MITI itu sah kerana mereka menggunakan sebuah syarikat peruncitan untuk menjalankan penghantaran kononnya barangan runcit, namun sebenarnya lori termasuk lori membawa makanan sejuk beku itu membawa rokok-rokok seludup tersebut.

“Di SJR, kita hanya buat pemeriksaan rawak terhadap lori perdagangan, tambahan pula jika ada surat MITI. Bagaimanapun, jika kita memperolehi maklumat khusus mengenai sesebuah kenderaan (perdagangan) itu, baru kita akan buat pemeriksaan keseluruhan. Lori perdagangan perlu diberi laluan kerana mereka ini menghantar makanan,” katanya.

Sementara itu, Zainal Abidin berkata polis kini sedang mengesan dalang utama sindiket berkenaan yang dipercayai mempunyai rangkaian penyeludupan rokok di luar negara, malah siasatan mendapati mereka dalam perancangan untuk mengembangkan jualan ke kawasan Selatan tanah air.

“Kami percaya sindiket itu bukanlah baru beroperasi kerana mereka mempunyai rangkaian pengedaran dan penyeludupan yang besar, polis tidak menolak kemungkinan ia beroperasi di sebalik beberapa syarikat berdaftar bagi mengelak dikesan pihak berkuasa,” katanya.

Beliau berkata lima lelaki itu direman empat hari bermula hari ini bagi membantu siasatan dan kes tersebut disiasat menurut Seksyen 135(1) (b) Akta Kastam 1967.


Berguru dengan Hidilyn Diaz, Nurul Syasya kini kebanggaan Melaka

AYER KEROH 21 September – Ilmu ditimba daripada pemenang pingat emas Sukan Olimpik, Hidilyn Diaz banyak membantu gadis 13 tahun ini untuk menyumbang emas dalam sukan angkat berat pada temasya Sukan Malaysia (Sukma) 2022, semalam.

Kemenangan atlet termuda, Nurul Syasya Khairina Syamsur itu, juga mencipta sejarah baharu buat Negeri Melaka apabila buat pertama kalinya membawa pulang emas dalam acara angkat berat pada temasya Sukma.

Pengurus Pasukan Angkat Berat Sukma 2022 Melaka, Imran Lamin berkata, kejayaan itu sememangnya layak diraih Nurul Syasya yang juga pelajar Sekolah Menengah Kebangsaan (SMK) Nyalas kerana disiplin dan kesungguhannya selama ini.

“Dia (Nurul Syasya) tahu faham mengenai angkat berat, apa yang boleh dibuat dan tidak boleh, dia sangat patuh pada arahan jurulatih.

“Daripada aspek pemakanan dia banyak mengambil makanan tinggi protein seperti ayam dan daging, kalau karbohidrat kena kurangkan sebab perlu jaga berat badan sebagai atlet.

“Nurul Syasya adalah anak didik Hidilyn Diaz, dia berlatih sejak 2020 semasa perintah kawalan pergerakan (PKP) lagi, dengan dorongan ibu bapa, hari ini (semalam) dia mengharumkan nama Negeri Melaka,” katanya.

“Nurul Syasya tampil cemerlang dalam kategori 49 kilogram (kg) berjaya melakukan angkatan 54kg bagi acara ‘snatch’ dan 81 kg ‘clean and jerk’, sekali gus mencatatkan angkatan keseluruhan 135kg dan menewaskan pencabar terdekat di tempat kedua.

“Lima kali kita hantar dia ke peringkat kebangsaan bagi kategori junior dan kesemuanya dia menang emas. Jadi, kita memang bangga kerana kali ini dia berjaya mencipta kejutan di Sukma dan menjadi emas pertama Melaka dalam sukan angkat berat,” katanya


Tumpahan bahan kimia: JAS N.Sembilan arah kilang plastik jalankan pembersihan

Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan Negeri Sembilan S Veerapan berkata, kilang terbabit juga diarahkan menjalankan kerja pembersihan tumpahan berkenaan.

JAS juga menjalankan pengawasan kualiti udara bermula semalam dari 8 malam hingga 12 tengah malam dan pemantauan bersambung hari ini hingga 8 malam nanti di kawasan petempatan penduduk terjejas di Lorong 7, Taman D’Latania, katanya dalam kenyataan.

Katanya kertas siasatan akan dibuka sekiranya pemeriksaan pasukan JAS negeri mendapati berlaku kecuaian sehingga menyebabkan pencemaran alam sekitar dan boleh didakwa di bawah Akta Kualiti Alam Sekeliling 1974.

Semalam, media melaporkan aduan orang awam mengenai bau kurang menyenangkan di kawasan berkenaan pada kira-kira 12.55 tengah hari dan siasatan awal mendapati berlaku kebocoran semasa pemindahan bahan kimia Methyl mathacrylate yang diambil daripada tangki ‘Intermediate Bulk Container’.


PRU: BN lancar manifesto esok, garis 10 teras, 99 tawaran

BAGAN DATUK, 6 Nov – Kesejahteraan rakyat, pertumbuhan ekonomi yang stabil, mewujudkan lebih banyak peluang pekerjaan serta pendidikan, adalah antara keutamaan manifesto Barisan Nasional (BN) pada Pilihan Raya Umum ke-15 (PRU15) yang akan dilancarkan esok.

Pengerusinya Datuk Seri Dr Ahmad Zahid Hamidi berkata BN akan menggariskan 10 teras dan 99 tawaran yang akan dinikmati pelbagai golongan masyarakat terutamanya kumpulan B40 dan M40 selain tidak dilupakan golongan T20.

“Kita mahu soal kesejahteraan rakyat diberikan keutamaan, jadi kita harus menentukan langkah-langkah untuk menentukan bahawa ia tidak akan memberi kemudaratan yang berat kepada rakyat.

“Di samping itu, kita juga mahu terus menggamit pelaburan langsung asing (FDI), pelaburan langsung domestik (DDI) supaya pelabur boleh melabur semula bagi mewujudkan lebih banyak peluang pekerjaan dan meningkatkan nilai eskport,” katanya.

Calon BN kerusi Parlimen Bagan Datuk itu berkata demikian kepada pemberita ketika ditemui selepas melawat pusat daerah mengundi (PDM) Kampung Sungai Nipah Darat di sini hari ini.

Beliau berkata pengumuman itu akan dilakukan secara langsung menerusi media sosial, selain pengedaran bahan bercetak di setiap PDM di seluruh negara.


Lepasan SPM perlu sambung pengajian di peringkat tertinggi

BUKIT KATIL 13 Ogos – Lepasan Sijil Pelajaran Malaysia (SPM) di negeri ini dinasihatkan agar berfikiran jauh dan tidak memperjudikan masa depan mereka dengan mengabaikan pendidikan di peringkat lebih tinggi, kata Exco Pendidikan dan Teknologi negeri Datuk Rais Yasin.

Katanya, data yang menunjukkan anak muda masa kini tidak minat menyambung pengajian di peringkat tertinggi dan lebih memilih kerjaya sebagai pempengaruh (influencer) atau bekerja sebagai penghantar makanan (p-hailing) perlu dipertimbangkan sebaiknya.

Di pihak kerajaan negeri, katanya, pelbagai usaha dijalankan bagi menggalakkan lepasan SPM menyambung pengajian di institusi pengajian tinggi (IPT) yang ada di negeri ini.

Ujarnya, antara inisiatif yang dijalankan termasuklah menawarkan insentif RM1,000 kepada anak Melaka yang memilih untuk menyambung pengajian di IPT milik kerajaan negeri seperti Universiti Melaka (UniMel) dan Melaka International College of Science & Technology (MiCoST).

“Selain insentif itu, Tabung Amanah Pendidikan Melaka (Tapem) turut menyediakan pinjaman 100 peratus kepada anak-anak B40 yang ingin menyambung pengajian, begitu juga dengan Perbadanan Tabung Pendidikan Tinggi Nasional (PTPTN).

“Jadi, kita harap sebaiknya lepasan SPM ini dapat menyambung semula pengajian kerana jika tidak berkemampuan sekalipun banyak bantuan yang diberikan kerajaan dan jika keputusan kurang baik sekalipun, mereka masih boleh menyambung pengajian di peringkat diploma atau sijil.

“Ingat, jika anda memilih jadi penunggang p-hailing, youtuber dan sebagainya sekalipun tidak semestinya anda tidak boleh sambung pengajian kerana pembelajaran ini boleh dilakukan sepanjang hayat,” katanya.

Beliau berkata demikian kepada Melaka Hari Ini pada sidang media selepas menghadiri Majlis Konvokesyen ke-8 Melaka International College of Science & Technology (MiCoST) di sebuah Resort, di sini, hari ini.

Hadir sama, Timbalan Pengerusi Lembaga Pengarah MiCoST, Datuk Wira Dr. Abu Bakar Mohamad Diah dan Ketua Eksekutif MiCoST Akmal Abdul Manap.

Ia membabitkan 162 graduan daripada Fakulti Business Management; 79 graduan Fakulti Information Technology & Multimedia dan 20 daripada Fakulti Health & Science.

Mengulas mengenai perancangan masa depan MiCoST, Rais berkata IPT milik kerajaan negeri itu kini giat mengadakan kolaborasi dalam memperkenalkan pelbagai jurusan baharu.


Kerajaan diminta pertimbang tangguh gaji minimum, kenaikan tarif elektrik – MBAM

KUALA LUMPUR, 12 Feb – Persatuan Kontraktor Binaan Malaysia (MBAM) meminta kerajaan untuk mempertimbang penangguhan melaksanakan gaji minimum dan kenaikan tarif elektrik kepada dua tahun akan datang untuk disesuaikan dengan kestabilan dan kemampuan industri.

Presidennya Tan Sri Sufri Mohd Zin berpandangan, gaji minimum dan tarif elektrik perlu dikekalkan dengan mengambil kira keadaan ekonomi semasa dan COVID-19.

“Perniagaan pembinaan memberi tumpuan dalam menyiapkan projek tertangguh sambil meminimumkan impak keuntungan yang semakin kecil. Peningkatan kos selanjutnya dalam menjalankan perniagaan boleh memberi kesan buruk terhadap ekonomi pembinaan.

Sufri berkata cadangan kenaikan gaji minimum itu akan menyaksikan peningkatan sebanyak 25 peratus sejak pelarasan terakhir pada 2020, sekali gus mencatatkan kenaikan tahunan 12.5 peratus, peningkatan ketara berbanding julat tahunan sebelum ini.

Katanya sejak Malaysia dilanda pandemik, kontraktor perlu menampung semua kos tambahan berkaitan COVID-19 dan mematuhi Akta 446 bagi menyediakan kediaman yang sesuai kepada pekerja.

Mengulas mengenai kenaikan tarif elektrik, Sufri berkata Tenaga Nasional Berhad (TNB) masih mencatatkan peningkatan perolehan dan pendapatan menerusi rebat Pelepasan Kos Tidak Seimbang (ICPT) sebanyak dua sen setiap kilowatt jam (kWj) yang dikenakan kepada semua pelanggan sebelum ini.

Baru-baru ini, Suruhanjaya Tenaga mengumumkan surcaj sebanyak 3.7 sen/kWj kepada pengguna bukan domestik seperti perindustrian dan komersial untuk tempoh Februari 2022 hingga Jun 2022 — peningkatan ketara sebanyak 85 peratus berbanding tarif elektrik yang terakhir.

“Bergantung kepada saiz perniagaan dan penggunaan elektrik dalam operasi pembinaan, kenaikan tarif elektrik akan memberi impak yang besar kepada kontraktor yang kecil untuk meneruskan kelangsungan hidup,” katanya. – BERNAMA


Jimat banyak beli persiapan ‘mantai’ Ramadan

ALOR GAJAH 2 April – “Memang tidak sangka dapat jimat banyak bila membeli di sini, penuh tangan pun tidak habis RM100,” itu kata penduduk Nor Azizah Hassan, 54.

Menurut Azizah, dia bersama suami yang baru pertama kali mengunjungi Karnival Jualan Keluarga Malaysia ‘Mantai Ramadan’ merasakan mereka mengambil keputusan yang tepat memilih lokasi untuk membeli keperluan menyambut Ramadan pada esok hari.

“Harga memang murah malah semuanya ada di sini termasuk bawang, minyak, ayam dan buah-buahan jadi kita tertumpu di situ tempat sahaja.

“Ramadan ini semua umat Islam tertunggu-tunggu jadi persiapan lebihlah sedikit, tambah lagi untuk masak lauk sahur pagi nanti dan esok untuk berbuka pula,” katanya.

Seorang lagi pengunjung Awang Zainal, 57, berkata, selepas dua tahun hidup bersama COVID-19, persiapan untuk menyambut Ramadan kali ini lebih meriah dan sudah pastinya perbelanjaan juga bertambah.

“Bila semua dapat berkumpul untuk sambut Ramadan jadi banyak persiapan perlu dibuat jadi dengan adanya karnival seperti ini memang dapat bantu menjimatkan.

“Harga agak murah berbanding di luar contohnya seperti daging segar, malah minyak masak pun juga ada dijual senang kata keperluan untuk menyambut Ramadan boleh dapat di sini,” katanya.


Karya OKU Melaka ‘terbang’ ke Paris

MASJID TANAH 22 Februari – Tidak pernah menyalahkan takdir, pergerakan yang terbatas dan status orang kurang upaya (OKU) bukan penghalang buat insan gigih ini untuk bersaing, sekali gus meraih kejayaan.

Atas rasa mahu mahu mereka ini memanfaat kemahiran jahitan dipelajari untuk menghasilkan produk berkualiti yang kini menjadi rebutan kaum hawa di Paris, Perancis yang terkenal sebagai kota fesyen dunia.

Semangat untuk berjaya mengatasi segala-galanya kerana ada kelengkapan kaum hawa seperti beg tangan dihasilkan daripada kain perca adalah hasil kemahiran OKU yang mengalami masalah penglihatan yang kabur.

Perjalanan Pertubuhan Pemulihan Dalam Komuniti (PDK) Seri Malindo, Masjid Tanah iaitu pusat sehenti untuk OKU dikongsikan Melaka Hari Ini untuk dijadikan inspirasi bukan sahaja buat OKU sebaliknya seluruh rakyat Malaysia untuk kembali bangkit dan yakin dengan kemampuan diri.

PDK Seri Malindo ditubuhkan pada 1995 diberi kepercayaan oleh Jabatan Kebajikan Masyarakat (JKM) bagi menjalankan sebuah projek Program Pemerkasaan Ekonomi (EEP) pada 2012.

Penyelia PDK Seri Malindo, Norzehan Mamat, 55, berkata, sejak 2004 dia mula mendidik anak istimewa itu dan ia bukan perkara mudah.

“Anak-anak ini saya umpamakan ‘banyak udang banyak garam, banyak orang banyak ragamnya’. Namun sekarang daripada tangan yang kekok mereka mampu menghasilkan produk berkualiti.

“Kekurangan anak-anak ini berbeza-beza termasuk mengalami masalah pendengaran, jadi cara mendidik mereka juga perlu sesuai dengan individu berkenaan, kesabaran adalah kunci utama saya,” katanya.

Katanya biarpun banyak kekurangan namun anak-anak istimewa dalam jagaannya memiliki semangat disiplin yang tinggi dan tidak pernah ‘curi tulang’ ketika mengikuti kelas.

Pihaknya pernah menerima kira-kira 15,000 tempahan beg kecil daripada Kementerian Pelancongan, Seni dan Budaya Malaysia (MOTAC) Negeri Melaka untuk dijadikan cenderahati.

Dia berasa amat terharu apabila hasil tangan anak istimewa asuhannya terbang ke Perancis dan dipamerkan pada program diadakan di Paris pada 2014.

“Saya tidak sangka JKM beri tawaran seperti itu. Alhamdulillah terima kasih diucapkan kepada JKM atas peluang yang diberikan dan produk kami terjual hampir 100 unit.

“Pembeli di Perancis tahu menilai dan menghargai kehalusan seni hinggakan ramai dalam kalangan mereka membayar 10 kali ganda daripada harga asal,” katanya.

Pada asalnya, pusat sehenti itu hanya mendidik anak OKU dengan memberikan kemahiran asas jahitan menggunakan tangan sebelum beralih kepada mesin jahit mudah alih.

Kini pelatih di pusat itu sudah mampu mengendalikan mesin jahit kelas industri dan aktif mengambil upah jahitan beg dengan menerima Elaun Pekerja Cacat (EPC) sebanyak RM450 sebulan.

Sebagai tenaga pengajar dia tidak pernah mengenal erti penat meskipun perlu mengulangi perkara sama setiap hari, bagi memastikan amanah dipikul dijalankan dengan penuh rasa tanggungjawab.

“Sekarang ini setiap bulan kita akan aturkan jadual mereka untuk siapkan tempahan mengikut sasaran. Contoh jika tempahan beg itu banyak maka setiap pelatih diminta untuk siapkan dua unit sehari.


Bob Lokman meninggal dunia

Allahyarham juga adalah penulis lirik beberapa lagu popular seperti Isabella dendangan kumpulan Search dan Taman Rashidah Utama nyanyian Wings. – BERNAMA


Zuraida masih menteri kabinet – PM Ismail Sabri

TOKYO, 28 Mei – Perdana Menteri Datuk Seri Ismail Sabri berkata Datuk Zuraida Kamaruddin masih menteri Kabinet dan perlu menjalankan tugas sebagai Menteri Perusahaan Perladangan dan Komoditi seperti biasa, selagi beliau (Ismail Sabri) tidak membuat keputusan.

Ismail Sabri berkata Zuraida boleh menghadiri mesyuarat Kabinet terdekat kerana kedudukannya sebagai menteri Kabinet akan diputuskan selepas mereka bertemu kelak, bagi membolehkan beliau mendapat pencerahan mengenainya.

“Saya tak pecat, dia masih menteri Kabinet sehingga mesyuarat (Kabinet) Rabu ini,” katanya kepada wartawan Malaysia di Tokyo pada Sabtu, di akhir lawatan kerja rasminya ke Jepun.

Pada 26 Mei (Khamis) ketika Ismail Sabri berada di Jepun untuk lawatan kerja rasminya, media di Malaysia melaporkan Zuraida mengumumkan keputusannya meletak jawatan sebagai Menteri Perusahaan Perladangan dan Komoditi, serta meninggalkan parti Bersatu dan menyertai Parti Bangsa Malaysia (PBM).

Zuraida juga dilaporkan terus menyokong kerajaan yang dipimpin Ismail Sabri dan dilaporkan akan berjumpa Ismail Sabri dalam masa terdekat untuk membincangkan peletakan jawatannya sebagai menteri.

“Sebelum dia hubungi, jumpa saya, dia (Zuraida) masih menteri, sebab dia kata dia akan jumpa saya dan berbincang dengan saya. Jadi tunggu saya balik dulu, dia bincang dengan saya, baru kita buat keputusan,” katanya.

Ditanya jika beliau akan menerima peletakan jawatan Zuraida selepas mereka bertemu kelak, Ismail Sabri berkata: “Saya tak nak cakap pasal ‘jika’ ini. Kita seberangi jambatan, baru kita buat keputusan. Sekarang jambatan pun tak nampak lagi.”

Menurutnya pandangan ‘orang luar’ mungkin menyangka Kabinet hari ini ‘kelam kabut’ kerana dianggotai pelbagai parti, namun sebenarnya anggota Kabinet sekarang akan meninggalkan segala perbezaan politik ketika membuat keputusan demi kepentingan negara.

“Bila masuk Kabinet, kita tinggalkan perbezaan contohnya di (pilihan raya negeri) Johor dan Melaka, kita tak bawa pun dalam Kabinet. Fokus kita dalam Kabinet adalah untuk kepentingan negara dan rakyat tanpa mengira parti mana, kita buat keputusan secara bersama,” katanya.


Zii Jia tepati ramalan ke separuh akhir Terbuka Denmark

KUALA LUMPUR, 22 Okt – Jaguh perseorangan lelaki negara Lee Zii Jia menepati ramalan apabila berjaya mengesahkan slot separuh akhir kejohanan badminton Terbuka Denmark 2022 di Odense, awal pagi tadi.

Turun sebagai pilihan keempat kejohanan di Jyske Bank Arena, Zii Jia terpaksa mengharungi pertarungan selama 67 minit sebelum mengetepikan cabaran pilihan kelapan, Jonatan Christie dari Indonesia, 21-16, 18-21, 21-18.

Juara All England 2021 itu akan bertemu pilihan ketujuh, Loh Kean Yew dari Singapura pada perlawanan separuh akhir selepas Kean Yew melakar kejutan dengan menumbangkan pemain ranking pertama dunia dan wakil tuan rumah, Viktor Axelsen, 21-17, 21-10.

Terdahulu, juara beregu dunia Aaron Chia-Soh Wooi Yik meneruskan rentak kecemerlangan apabila turut melangkah ke pusingan separuh akhir selepas menumpaskan pasangan India, R. Satwiksairaj-Chirag Shetty, 21-16, 21-19.

Aaron-Wooi Yik dijadual menentang pasangan ranking ketiga dunia dari Indonesia, Marcus Fernaldi Gideon-Kevin Sanjaya Sukamuljo yang menyingkirkan beregu senegara Leo Rolly Carnando-Daniel Marthin, 15-21, 22-20, 22-20.

Pada masa sama, beregu lelaki negara Ong Yew Sin-Teo Ee Yi turut mara ke pusingan seterusnya setelah membenam pasangan Taiwan, Lee Yang-Lu Chen, 18-21, 21-19, 21-13 dalam saingan suku akhir yang berlangsung selama 63 minit.

Gandingan pilihan kelapan kejohanan itu akan bertemu Fajar Alfian-Muhammad Rian Ardianto dari Indonesia yang menang mudah ke atas beregu Taiwan, Lu Ching Yao-Yang Po Han, 21-12, 21-15.

Beregu campuran negara Goh Soon Huat-Lai Shevon Jemie turut mencipta sensasi apabila menewaskan pilihan kedua kejohanan dari Jepun, Yuta Watanabe-Arisa Higashino, 21-18, 21-14 dan akan bertemu pasangan China, Zheng Si Wei-Huang Ya Qiong pada pusingan separuh akhir.


Anggota skuad Piala Thomas 1970, Abdul Rahman Mohamad, meninggal dunia

KUALA LUMPUR 30 Julai – Bekas pemain badminton kebangsaan Abdul Rahman Mohamad, anggota skuad negara yang muncul naib juara Piala Thomas pada 1970, meninggal dunia hari semalam.

Persatuan Badminton Malaysia (BAM) mengesahkan bahawa Allahyarham, yang berusia 75 tahun, menghembuskan nafas terakhir pada 5.53 petang di Hospital Shah Alam.

“Lahir pada tanggal 9 Mei 1946, Abdul Rahman yang juga merupakan anggota skuad Piala Thomas 1970, turun selaku perseorangan kedua selepas mendiang Datuk Punch Gunalan pada perlawanan akhir edisi kelapan kejohanan berprestij itu menentang Indonesia.

“Jasa serta sumbangan Allahyarham dalam arena badminton kebangsaan pasti akan terus dikenang. Semoga rohnya ditempatkan dalam kalangan orang-orang yang beriman. Al-Fatihah,” menurut kenyataan BAM di laman Facebooknya.


Fenomena air pasang besar 2-4 Jan, empat kawasan di Melaka berisiko

MELAKA 2 Jan – Empat kawasan di Melaka berisiko mengalami fenomena air pasang besar yang dijadual bermula hari ini sehingga 4 Jan.

Jabatan Pengairan dan Saliran (JPS) dalam satu kenyataan walaupun fenomena air pasang besar kali ini berskala lebih kecil berbanding Nov lalu, namun dikhuatiri keadaan lebih buruk sekiranya disertai angin kencang, ombak besar dan hujan lebat yang berlaku serentak.

Sehubungan itu, JPS meminta orang ramai khususnya pengunjung pantai agar berhati-hati ketika menjalankan aktiviti air, riadah dan rekreasi pada tarikh dinyatakan.

Orang ramai juga diminta untuk sentiasa memantau cuaca yang mana sekiranya hujan lebat dan berlaku air pasang serentak, mereka perlu bersedia berpindah ke tempat selamat.


Gempa bumi sederhana di utara Sumatera, gegaran dirasai sekitar Selangor, KL

KUALA LUMPUR 11 Ogos – Gempa bumi sederhana bermagnitud 5.6 pada skala Richter dikesan berlaku di utara Sumatera, Indonesia pada 1.19 tengah hari tadi.

Jabatan Meteorologi Malaysia (MetMalaysia) dalam kenyataan memaklumkan gegaran gempa bumi sederhana itu boleh dirasai sekitar Selangor dan Kuala Lumpur, namun ia tidak membawa ancaman tsunami kepada Malaysia.


Onn Hafiz teruskan legasi kepimpinan keluarga

JOHOR BAHRU, 15 Mac – Mempunyai darah kepimpinan yang mengalir dalam dirinya, Datuk Onn Hafiz Ghazi kini meneruskan legasi keluarganya sebagai pemimpin penting Johor dan negara apabila dilantik sebagai Menteri Besar Johor yang ke-19.

Pelantikan Onn Hafiz, 43, yang merupakan piut kepada Menteri Besar pertama Johor Datuk Jaafar Muhamad menambah seorang lagi pemimpin daripada keluarga yang tidak asing dalam landskap politik negara itu yang menerajui Negeri Johor Darul Takzim.

Moyang beliau adalah pengasas dan Presiden pertama UMNO Datuk Onn Jaafar yang juga Menteri Besar Johor ketujuh manakala datuk beliau, Tun Hussein Onn adalah Perdana Menteri ketiga Malaysia.

Onn Hafiz hari ini mengangkat sumpah sebagai Menteri Besar Johor yang baharu di hadapan Sultan Johor Sultan Ibrahim Almarhum Sultan Iskandar di Istana Bukit Serene, di sini.

Pada Pilihan Raya Negeri (PRN) Johor ke-15 Sabtu lepas, beliau menang di kerusi Dewan Undangan Negeri (DUN) Machap dengan majoriti 6,543 undian menewaskan Azlisham Azahar daripada Perikatan Nasional (PN) dan R. Sangaran daripada Parti Ikatan Demokratik Malaysia (MUDA) dan Datuk Dr Sharuddin Md Salleh mewakili Parti Pejuang Tanah Air (Pejuang)

Beliau dilantik sebagai Ahli Majlis Mesyuarat Kerajaan Johor yang memegang jawatan Pengerusi Jawatankuasa Pelancongan, Belia dan Sukan pada 6 Mac 2020.

Di bawah portfolio beliau, beberapa program telah dilaksanakan meliputi pembangunan sukan dan belia termasuk penubuhan pasukan sukarelawan Southern Volunteers (SV) dan juga membuka Tunku Mahkota Ismail Youth Centre (TMIYC).

Mendapat pendidikan dalam bidang perakaunan di University of Hertfordshire, United Kingdom (UK), Onn Hafiz mula aktif dalam politik apabila memegang jawatan Naib Ketua Pemuda UMNO Sembrong, kemudian Ketua Pemuda UMNO Sembrong dan selepas itu menjadi Naib Ketua UMNO Bahagian Simpang Renggam.

Beliau juga pernah menjadi Setiausaha Politik kepada Datuk Seri Hishammuddin Tun Hussein ketika Hishammuddin menjadi Menteri Pertahanan sewaktu pentadbiran Barisan Nasional (BN) sebelum ini.


Cipta sabun dari minyak masak terpakai

Inovasi mengolah minyak masak terpakai kepada sabun kegunaan harian merupakan antara projek yang disiapkan pelajar lepasan akhir Pengajian Kejuruteraan Awam, Kolej Pengajian Kejuruteraan, Universiti Teknologi Mara (UiTM) Shah Alam.

Ketua Projek, Muhammad Hafizuddin Zainal Fitri, 24 berkata, minyak terpakai dicampur tiga bahan iaitu air suling, sodium hidroksida dan pewangi sahaja sudah mampu membentuk sebuku sabun.

“Sabun yang asalnya dari minyak masak terpakai dicampurkan dengan daun limau purut yang diracik dan kulit lemon ini boleh digunakan untuk kegunaan luar seperti membasuh tangan, pakaia atau pingan mangkuk.

“Biarpun ia tidak diuji secara klinikal dan tidak sesuai digunakan untuk kulit kita, namun ia mampu digunakan untuk kegiatan lain dan ini membantu kita untuk mengurangkan pembuangan minyak masak terpakai di rumah,” katanya.

Beliau berkata demikian kepada pemberita selepas Program 360 Waste Solution dirasmikan Ahli Dewan Undangan Negeri (ADUN) Klebang, Datuk Lim Ban Hong. di Taman Bukit Rambai di sini, semalam.

Ujarnya, Projek akhir dinamakan sebagai ‘Turning Waste Into Wealth: Cooking Oil Recycling’ itu mampu mengubah persepsi dan memberi kesedaran kepada masyarakat bagi menghargai dan mempraktikkan amalan kitar semula khususnya dari rumah.

“Dalam projek ini kita dedahkan ilmu ini secara percuma kepada orang ramai untuk mengetahui prinsip asas membentuk sabun dengan bahan yang mudah.

“Kita harap ia sedikit sebanyak membantu masyarakat di luar sana supaya sedar bahawa bahan kitar semula ini sebenarnya boleh dikomersialkan kalau kena pada tempatnya,” katanya.


UTeM komited kukuhkan hubungan strategik dengan kerajaan negeri

AYER KEROH 8 April – Universiti Teknikal Malaysia Melaka (UTeM) terus mengukuhkan hubungan strategik dengan kerajaan negeri Melaka serta komited berkongsi kepakaran dimiliki bagi menjayakan agenda pembangunan berterusan negeri ini.

Perkara itu antara dibincangkan ketika kunjungan hormat Naib Canselor UTeM, Profesor Dr Massila Kamalrudin ke pejabat Ketua Menteri Melaka, Datuk Seri Utama Sulaiman Md Ali di Seri Negeri, Ayer Keroh, Melaka, baru-baru ini.

Dr Massila berkata, sebagai sebuah universiti awam teknikal berprestij di Melaka, pihaknya sentiasa bersama menjadi ejen penyumbang kepada pembangunan segenap sektor di negeri ini.

Katanya, UTeM sedia dan sentiasa komited berkongsi kepakaran yang dimiliki menerusi pelbagai bidang termasuk kejuruteraan, teknologi maklumat dan komunikasi serta pengurusan teknologi dan pelancongan untuk bersama-sama menjayakan agenda pembangunan negeri.

“Bagi aspek teknikal dan kejuruteraan, UTeM menyumbangkan kepakaran dalam membangunkan prototaip beca elektrik (e beca) yang akan membentuk wajah baharu landskap perkhidmatan beca di negeri ini.

“UTeM turut menyumbangkan khidmat nasihat dan kepakaran teknologi bagi memantapkan lagi proses penjagaan kebersihan sungai Melaka agar terus berdaya tarikan tinggi buat sektor pelancongan negeri ini,” katanya.

Mengulas lanjut, Dr Massila berkata, selain itu UTeM juga menjadi penasihat dan penyumbang kepakaran teknikal bagi gerak kerja dan pengisian banyak projek-projek berkaitan Melaka Smart City terus memoperkasakan agenda pengajian tinggi teknikal berprestij untuk Malaysia dan persada dunia.


Thailand longgar syarat perjalanan pelancong asing

BANGKOK, 24 Feb – Thailand akan melonggarkan lagi syarat perjalanan COVID-19 untuk pelancong antarabangsa mulai bulan depan bagi mengurangkan kos dan memudahkan perjalanan meskipun kes COVID-19 terus meningkat di negara itu.

Jurucakap Pusat Pentadbiran Situasi COVID-19 (CCSA) Thaweesilp Wissanuyothin berkata mulai 1 Mac, pelancong yang sudah menerima vaksin tidak perlu melakukan ujian RT-PCR pada hari kelima ketibaan sebaliknya hanya perlu membuat ujian antigen pantas kendiri.

Pada masa ini, di bawah program Test & Go, pengembara yang lengkap divaksin perlu memohon Pas Kebenaran Thailand sebelum memasuki negara itu, selain perlu membeli insurans perubatan dengan perlindungan minimum US$50,000 (RM209,375) dan keputusan ujian RT-PCR COVID- 19, 72 jam sebelum perjalanan.

Thailand membuka pintu sempadannya kepada pengembara lengkap vaksinasi dari 63 negara dan wilayah melalui ‘Test & Go’ berkuat kuasa November 2021. Pengembara dibenarkan melawat wilayah lain sebaik sahaja negatif ujian semasa ketibaan. Bagaimanapun, program itu digantung pada akhir Disember berikutan kebimbangan mengenai penularan varian Omicron.

Dalam tempoh 24 jam lepas, Thailand merekodkan 21,232 kes baharu COVID-19 dan 39 kematian, menjadikan jumlah jangkitan kepada 2,770,793 dan 22,730 kematian. – BERNAMA


Pekerja binaan maut tertimbus dalam runtuhan konkrit

Menurut Pusat Gerakan Operasi Jabatan Bomba dan Penyelamat Malaysia (JBPM) Kuala Lumpur, mereka menerima panggilan kecemasan daripada orang awam pada 12.23 tengah malam tadi dan terus menggerakkan anggota ke tempat kejadian.

Komander Operasi Kanan Nurul Adha Abdul Majid berkata setibanya mereka di lokasi kejadian mendapati berlaku runtuhan konkrit di tingkat 51 bangunan dalam pembinaan yang menyebabkan seorang lelaki tertimbus.

“Anggota bomba bertindak memotong dan memecahkan besi konkrit bagi mengeluarkan mangsa yang tertimbus di bawah runtuhan dan mangsa berjaya dibawa keluar daripada timbunan konkrit pada 7.21 pagi tadi,” katanya dalam kenyataan hari ini.


Cipta kelainan berbuka puasa di atas Kapal Mendam Berahi

BANDAR HILIR 2 April – Bagi mereka yang ingin kelainan dengan suasana berbuka puasa yang damai dan tenang sambil menyusuri keindahan Sungai Melaka pastinya [email protected] Mendam Berahi 2022 menjadi pilihan terbaik.

Bukan sahaja dapat merasai suasana nyaman dan romantik malah pelanggan juga dihidangkan dengan hidangan enak dari tiga premis makanan tersohor di Kampung Hulu yang sering menjadi tumpuan khususnya pelancong.

Hidangan utamanya nasi lemak, ikan siakap bakar sambal, ikan siakap tiga rasa, udang butter, sotong goreng tepung, telur dadar dan kailan ikan masin serta bersama kuih muih tradisional selain turut dihidangkan jus buah-buahan, ‘khatira shaved ice’, pasti menambat hati dan meninggalkan kenangan buat mereka yang mencubanya sambil menyusuri sungai selama kira-kira satu jam.

Menurut pemilik Arang Cafe Kampung Hulu Hailhesfa Mohd Merry berkata, konsep yang diketengahkan itu berlainan kerana kebiasaan umat islam akan berbuka puasa di hotel mahupun restoran di darat tetapi kali ini mereka boleh cuba untuk merasai berbuka puasa di atas Kapal Mendam Berahi sambil menikmati hidangan dari premis miliknya, Doplohtiga serta Cendol Kampung Hulu.

Katanya, dengan harga RM640 bagi setiap meja untuk lima orang, pelanggan akan dihidangkan dengan menu utama namun mereka juga boleh menempah menu tambahan lain seperti burger, chicken chop, cendol menerusi Kod QR ataupun link ckhmelaka.orderla.my/iftar.

“Mereka yang berminat boleh membuat tempahan awal, sehari atau dua hari sebelum memandangkan tempat adalah terhad kerana setiap hari hanya terbuka kepada 30 orang sahaja selain Kapal Mendam Berahi ini akan bergerak pada jam 6.30 petang menyusuri hingga ke Muara Sungai Melaka.

“Selain dapat merasai suasana makan dengan menyusuri Sungai Melaka, pelanggan juga akan dihiburkan dengan persembahan ‘live band’ di atas kapal sebelum balik semula ke darat kira-kira jam 7.45 malam untuk solat Maghrib di Masjid Kampung Hulu,” katanya.

Menurutnya, kelainan yang ditampilkan ini juga adalah hasil kerjasama Perbadanan Pembangunan Sungai dan Pantai Melaka (PPSPM) dalam mengetengahkan produk pelancongan negeri iaitu Kapal Mendam Berahi.

“Mereka yang berminat atau mempunyai pertanyaan juga boleh berhubung terus dengan pihak kami dengan menghubungi talian 017 5908277 (Alip), 012 3961179 (Dima) dan 010 3647213 (Wan).

“Malah pembayaran deposit juga boleh dibuat 50 peratus bagi setiap tempahan dan ianya peluang yang pasti dirasai kerana ia sesuatu yang ekslusif,” katanya.


Ini masanya untuk cipta sejarah – Zainal

KETUA Jurulatih Melaka United, Zainal Abidin Hassan mahu mencipta sejarah dengan memenangi perlawanan menentang KL City FC dalam aksi separuh akhir kedua Piala Malaysia di Stadium Hang Jebat, Jumaat ini.

Zainal menyifatkan perlawanan timbal balik itu sebagai mustahak dan akan terus mengingatkan para pemain skuad Hang Tuah untuk memberikan komitmen dan bermain lebih gigih.

“Saya ingin mencipta sejarah, dengan dibelakangi oleh penyokong-penyokong Melaka memberi semangat kepada pemain, Insyallah pemain-pemain akan bermain lebih gigih, ini adalah permainan yang paling mustahak.

“Apa yang mereka telah korbankan daripada awal, berpuluh perlawanan, inilah satu perlawanan untuk mereka membuat sejarah, ini lah best moment sepanjang mereka bermain 2021, jadi pemain prlu memberikan sgala-galanya pada jumaat ini,” katanya.

Beliau berkata demikian dalam sidang media selepas aksi separuh akhir pertama di Stadium Bola Sepak Kuala Lumpur, Cheras, malam tadi yang berkesudahan seri 1-1 dengan Kuala Lumpur City FC.

Mengulas lanjut, Zainal berkata, beliau akan menyiapkan ‘game plan’ khusus untuk bermain di tempat sendiri selain akan melipatgandakan usaha untuk memenangi perlawanan bertemu skuad kendalian Bojan Hodak itu.

“Bagi saya gol tempat lawan ada sedikit kelebihan, namun macam-macam boleh berlaku dalam dua tiga hari ini, kita akan siapakn gameplan bermain di tempat sendiri, kita ingin ‘cleansheet’ bermain di tmpt sendiri dan cipta banyak peluang di tempat sendiri,” katanya.